ASPECTE REFERITOARE LA VENITUL MINIM GARANTAT, 

VENITUL MINIM DE INSERŢIEŞI SISTEMUL DE HOUSING BENEFIT
MĂSURI DE ÎNCURAJARE A MUNCII

DEPARTAMENTUL DE STUDII PARLAMENTARE ŞI POLITICI UE

DIRECŢIA STUDII ŞI DOCUMENTARE LEGISLATIVĂ

ASPECTE REFERITOARE LA VENITUL MINIM GARANTAT, 

VENITUL MINIM DE INSERŢIE ŞI SISTEMUL HOUSING BENEFIT
MĂSURI DE ÎNCURAJARE A MUNCII










             MARTIE 2016

Documentare şi sinteză:  Andra Andronic, consilier parlamentar 
                              Dan Alexandreanu, consilier parlamentar 

	Sinteza documentară poate fi accesată direct pe Intranet la pagina Direcţiei studii şi documentare legislativă.




* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

C U P R I N S
              INTRODUCERE                                                                                                  4 
I. VENITUL MINIM GARANTAT                                                                             7

- Problematica salariului minim                                                                        7                     

- Venitul minim garantat în legislaţia europeană                                           10

- Reglementări în state membre ale Uniunii Europene şi alte state             11

II. MĂSURI DE ÎNCURAJARE A MUNCII                                                              33
INTRODUCERE
În prezent, Uniunea Europeană suferă schimbări semnificative, atât în domeniul economic, cât şi în cel social. Transformările se reflectă asupra întregului spectru al activităţii umane, asupra familiilor, persoanelor singure sau relaţiilor comunitare. Deşi noua realitate oferă ocazii şi posibilităţi importante pentru îmbunătăţirea standardului de viaţă, se constată faptul că aceasta este însoţită, în acelaşi timp, şi de probleme şi riscuri deosebit de importante, care ameninţă nu numai indivizii şi grupurile în mod separat, ci şi societăţile europene în ansamblu. Interconectarea noilor date demografice ale populaţiilor din Europa, schimbările care au loc în structura familiei sau noile realităţi din domeniul ocupării forţei de muncă influenţează în egală măsură prosperitatea societăţilor şi a cetăţenilor, sens în care se manifestă din ce în ce mai mult acţiuni de modificare a politicilor de protecţie socială. Noile realităţi creează noi necesităţi, scheme şi sisteme de protecţie socială. Dereglementarea, privatizarea şi comercializarea politicii sociale, împreună cu faptul că politica socială a deviat de la dreptatea socială, fiind concepută ca parte din procesul de producţie sau chiar ca o cheltuială publică ajustabilă, se reflectă prin consecinţele serioase înregistrate asupra securităţii sociale
.

Analizele Eurostat evidenţiază contraste importante ale veniturilor în Europa, precum şi intervenţii relativ nesemnificative ale mecanismelor naţionale de redistribuire ale acestora. Se pot alcătui patru grupe de ţări: 

1. Primul grup este alcătuit din ţări care combină procentaje ridicate ale sărăciei cu o putere scăzută de cumpărare: Grecia, Portugalia, Estonia, Lituania, Letonia, Bulgaria şi România. 

2. Al doilea grup este alcătuit din ţări cu procentaje ale sărăciei peste media europeană, dar ai căror cetăţeni au puteri de cumpărare mai mari decât media europeană: Spania, Italia, Marea Britanie şi Irlanda. 

3. Al treilea grup include ţările cu procentaje ale sărăciei care, după transferuri sociale, sunt sub media europeană de 17%, având simultan şi o putere de cumpărare mai mică. Ţările din acest grup sunt Malta, Cipru, Slovenia, Cehia şi Ungaria. 

4. Ţările din al patrulea grup sunt cele care combină procentaje ale sărăciei mai mici decât media europeană, cu o putere de cumpărare mai mare: Franţa, Germania, Austria, Olanda, Belgia, Danemarca, Suedia şi Finlanda.

Spiritul comun al recomandărilor europene scoate în evidenţă cadrul politicilor UE din domeniul social. În contextul mai larg al politicii economice reciproce şi al eliminării barierelor privind libera circulaţie a muncitorilor în ţările Uniunii, sunt promovate politici orientate către: 

a) asigurarea unui nivel minim al muncii plătite, dar şi al venitului total; 

b) asigurarea prevederilor unificate referitoare la sănătate; 

c) promovarea incluziunii economice şi sociale; 

d) protejarea muncitorilor care nu pot munci (temporar sau chiar permanent); 

e) asigurarea protecţiei sociale a celor aflaţi în afara muncii plătite; 

f) promovarea politicii de egalitate şi prevenirea discriminării pe bază de sex sau rasă, politică sau religie.

Tratatul privind funcţionarea Uniunii Europene [art. 153 alin. (1) lit. (h)] permite Uniunii să ia o serie de măsuri pentru susţinerea şi completarea acţiunilor desfăşurate de către statele membre în ceea ce priveşte integrarea persoanelor excluse de pe piaţa forţei de muncă. Printre cerinţele de care UE trebuie să ţină seama în definirea şi punerea în aplicare a politicilor şi acţiunilor sale, clauza socială orizontală a acesteia (art.9) menţionează stabilirea unui nivel ridicat al ocupării forţei de muncă, o protecţie socială corespunzătoare şi combaterea excluziunii sociale. 

Recomandarea 92/441/CEE a încurajat statele membre să recunoască „dreptul fundamental al individului de a beneficia de resurse şi asistenţă socială suficiente”, să-şi adapteze sistemul de protecţie socială şi să stabilească criterii comune de punere în aplicare, fără însă a defini o limită minimă a venitului la nivelul UE.   
Recomandarea adoptată în 2008 de Comisie recunoaşte că sprijinul pentru un venit corespunzător constituie unul dintre cele trei componente ale incluziunii active, subliniind faptul că, în acelaşi timp, beneficiarii trebuie să fie disponibili pentru inserţie pe piaţa forţei de muncă, pentru formare profesională sau orice altă măsură de incluziune socială.

Combaterea sărăciei şi a excluziunii sociale reprezintă un obiectiv prioritar al Strategiei „Europa 2020”, care a creat o „platformă europeană de combatere a sărăciei şi a excluziunii sociale”. Ea stabileşte pentru prima oară un obiectiv de reducere a sărăciei şi a excluziunii sociale, şi anume o reducere cu cel puţin 20 de milioane de persoane până în anul 2020, pe baza aplicării a trei indicatori
: 

- riscul de sărăcie - definit ca fiind procentajul populaţiei al cărei venit este situat sub nivelul de 60% din venitul mediu naţional;

- starea materială extrem de precară, situaţie în care o persoană se confruntă cu o lipsă de resurse, determinată pe baza unei liste predefinite de bunuri;

- intensitatea foarte scăzută a muncii, adică faptul de a trăi într-o familie în care niciunul din membri nu lucrează. 

Statele membre sunt cele care hotărăsc modul în care îşi definesc obiectivele naţionale, precum şi abordările care vizează atingerea lor. Suma obiectivelor naţionale rămâne însă cu mult inferioară cifrei de 20 de milioane de persoane vizate de Strategia „Europa 2020”. Statisticile estimează că există un decalaj de 5 până la 8 milioane între obiectivul Strategiei şi suma obiectivelor naţionale. În plus, multe programe naţionale de reformă nu sunt suficient de clare cu privire la modul în care va fi atins obiectivul în materie de sărăcie şi nu conţin măsuri de incluziune socială corespunzătoare. Ţările care beneficiază de asistenţă specială din partea Comisiei Europene, a Băncii Centrale Europene sau a Fondului Monetar Internaţional nu sunt obligate să prezinte programe naţionale de reformă specifice: acestea nu trebuie să raporteze decât în conformitate cu cerinţele fiecărui memorandum de înţelegere; or, acestea nu conţin măsuri în vederea reducerii sărăciei sau a excluziunii sociale. 

În rezoluţia sa din anul 2010
, Parlamentul European a invitat statele membre să introducă sisteme care să asigure un venit minim echivalent cu 60% din venitul mediu şi a solicitat ca UE să facă recomandări mai energice în acest domeniu, în rezoluţia din 2011 solicitând Comisiei să lanseze o consultare privind posibilitatea adoptării unei iniţiative legislative privind un venit minim adecvat.

Începând cu anul 2008, în multe ţări, criza şi lipsa reformelor structurale au determinat o creştere a riscului de sărăcie şi de excluziune socială, în special pe piaţa forţei de muncă, datele publicate de Eurostat confirmând faptul că 24,2% din populaţia UE, adică 119,7 milioane de persoane, sunt expuse riscului de sărăcie sau de excluziune socială
. În 2011, acest nivel a crescut în 19 ţări, iar în perioada crizei 2008 - 2011, numărul persoanelor care se confruntau cu sărăcia sau cu excluziunea socială a crescut cu 4 milioane. 

Cei trei indicatori care formează „riscul de sărăcie şi de excluziune socială” s-au înrăutăţit din anul 2008 şi până în prezent: nivelele atinse sunt de 17% pentru riscul de sărăcie, 9% pentru precaritatea materială severă şi de 10% pentru persoanele care fac parte din familii cu o intensitate foarte scăzută a muncii. 

Cu o rată de 27,1%, copiii (sub 18 ani) se numără printre grupurile cu un risc mai mare de sărăcie sau de excluziune socială decât populaţia în ansamblul său. În unele ţări, rata riscului de sărăcie este relativ ridicată pentru persoanele în vârstă de peste 65 de ani. 

Decalajele dintre venituri şi inegalităţile sociale sunt în creştere în fiecare stat membru, precum şi între state şi regiuni, fiind serios agravate ca urmare a crizei economico-financiare. De asemenea, grupurile de populaţie care erau deja defavorizate înainte de criză sunt şi mai defavorizate în prezent. Criza a adus la suprafaţă noi forme ale sărăciei precum lipsa unui adăpost, sărăcia energetică, excluziunea financiară (lipsa accesului la serviciile bancare de bază şi la credite) şi îndatorarea excesivă a familiilor, expunerea la riscuri sociale fiind mai mare în cazul femeilor decât al bărbaţilor. În acelaşi timp, grupurile de populaţie cele mai vulnerabile, precum persoanele în vârstă (în special persoanele foarte în vârstă), persoanele cu handicap, cele afectate de boli cronice grave, familiile monoparentale, familiile cu venituri reduse, precum şi imigranţii şi anumite minorităţi naţionale sunt afectate în mod disproporţionat de multiple forme de privaţiune. 

În Uniunea Europeană, ocuparea forţei de muncă şi situaţia socială sunt la cote critice. Şomajul creşte, afectând, în ianuarie 2013, 26,2 milioane de persoane, adică 10,8% din populaţia activă a Uniunii (şi 19 milioane de persoane, adică 11,9% din populaţie, în zona euro), în timp ce sănătatea economică a gospodăriilor este la cote alarmante. Şomajul în rândul tinerilor a atins niveluri record în întreaga Uniune Europeană: 23,6% dintre tinerii de vârstă activă sunt şomeri şi tind să rămână în această situaţie pe perioade din ce în ce mai îndelungate
.

Numărul total de şomeri din Uniunea Europeană a scăzut în a doua parte a anului 2015, datele Eurostat indicând un total de 22,5 milioane de persoane fără loc de muncă, ceea ce reprezintă 9,3% din totalul populaţiei active
. La nivelul zonei euro, rata şomajului este de 10,7%. Astfel, un clasament al ţărilor cu cei mai puţini şomeri se prezintă astfel:

• Malta - 10.000 de şomeri (5,1%); 

• Luxemburg - 16.000 de şomeri (5,8%);

• Estonia - 41.000 de şomeri (6%); 

• Cipru - 65.000 de şomeri (15,5%);

• Slovenia - 91.000 de şomeri (9,2%);

• Letonia - 99.000 de şomeri (9,9%).

La polul opus, ţările cu cei mai mulţi şomeri sunt:

• Spania - 4,95 milioane de şomeri (21,6%);

• Franţa - 3,19 milioane de şomeri (9,8%);

• Italia - 2,93 milioane de şomeri (11,5%).

I. vENITUL MINIM GARANTAT, VENITUL MINIM DE INSERŢIE,                                        

                      SISTEMUL HOUSING BENEFIT
Problematica salariului minim
“Riscul de sărăcie printre cei care muncesc pe salariu este mare, mai ales în ţările cu o distribuţie inechitabilă a veniturilor şi un nivel scăzut al salariului minim, în special pentru persoanele cu contracte temporare, cu normă parţială sau pentru gospodăriile monoparentale”, se menţionează în Comunicatul Comisiei, intitulat „Towards a job-rich recovery” (aprilie 2012). Pe fondul crizei economice, Comisia Europeană a propus introducerea salariului minim în toate ţările membre şi ridicarea nivelului acestui salariu minim, acolo unde este posibil. Comisia apreciază că „stabilirea unui nivel minim al salariului poate ajuta la stoparea cursei distructive către un cost cât mai mic al mâinii de lucru şi este un factor important în asigurarea unei calităţi decente a locurilor de muncă”. 

Cele mai multe ţări europene au introdus deja salariul minim, dar nivelul acestuia variază semnificativ, de la o ţară la alta, fiind calculat diferit şi faţă de nivelul salariului mediu pe economie. Există ţări în care nu există deloc un astfel de etalon minim privind valoarea muncii. Printre aceste ţări se număra Italia, Austria şi ţările scandinave. În timp ce în Italia şi Austria există specificat un salariu minim în Contractele colective agreate la nivelul fiecărui sector, aproape o treime din lucrătorii din Germania nu au avut dreptul la un salariu minim până în anul 2015. 

Politicile sociale conţin termenul de living wage - care este venitul minim necesar pentru o persoană care munceşte pentru a-şi satisface nevoile de bază. Acesta nu reprezintă nivelul de subzistenţă, care ia în calcul doar nivelul biologic minim, ceea ce înseamnă adăpost, haine şi hrană. În unele ţări europene, ca Anglia şi Elveţia, standardul de living wage înseamnă că o persoană care munceşte 40 de ore pe săptămână, fără niciun alt venit suplimentar, trebuie să poată să îşi permită cheltuielile de bază pentru sine şi familia sa. În aceste cheltuieli de bază sunt incluse hrana, utilităţile, transportul, cheltuielile de sănătate, un minim de activităţi recreative, un curs/an de perfecţionare, sumele necesare pentru îngrijirea copiilor şi taxele legale. Nu sunt incluse cheltuielile pentru asigurări, alte taxe sau dobânzile la împrumuturi. Cu toate acestea, în puţine ţări europene se ţine cont de standardul de living wage în calcularea salariului minim sau a venitului minim garantat/ajutoarelor sociale
.

• Salariul minim reprezintă suma (orară sau lunară) cea mai mică pe care angajatorii o pot plăti, conform legii, pentru munca celor angajaţi. În mod echivalent, este suma minimă cu care orice angajat îşi poate vinde munca. Deşi legislaţia privind salariul minim a fost adoptată în multe state (europene şi non-europene), există multe diferenţe de opinii privind beneficiile şi neajunsurile stabilirii unui salariu minim. 

Promotorii acestui concept susţin că măsurile legislative în favoarea stabilirii unui salariu minim cresc standardul de viaţă al forţei de muncă, reduc nivelul de sărăcie, reduc inegalităţile sociale, cresc motivaţia pentru muncă şi determină patronii să găsească soluţii de eficientizare a producţiei. Oponenţii acestui concept susţin că stabilirea unui salariu minim duce la creşterea sărăciei, a şomajului (inclusiv la scăderea dorinţei de a munci) şi afectează eficienţa afacerilor.

Prima lege privind stabilirea salariului minim la nivel naţional a fost adoptată de guvernul din Noua Zeelandă în anul 1894, urmată de Australia, în 1896, şi de Marea Britanie, în 1909. În SUA, o astfel de lege a fost introdusă in anul 1938. În prezent, există o legislaţie privind venitul minim sau înţelegeri colective la nivel de ramură industrială privind venitul minim în circa 90% din statele lumii. În Uniunea Europeana, 22 de state membre au o legislaţie privind salariul minim la nivel naţional, ultima fiind Germania, unde legea a devenit aplicabilă din anul 2015.

O serie de alte state, Suedia, Finlanda, Danemarca, Elveţia, Austria şi Italia nu au o legislaţie naţională privind salariul minim, dar au la bază negocierile dintre grupurile patronale şi cele sindicale pentru stabilirea, prin negocieri colective, a nivelului salariului minim pentru fiecare ramură economică. 

Nivelul salariului minim variază foarte mult între ţări, nu numai în ce priveşte valoarea propriu-zisă, ci şi după criteriile aplicate - de vârstă, în Marea Britanie, după tipul job-ului, în SUA, în funcţie de perioadă (nivel lunar), în Rusia şi China sau tipurile de cheltuieli personale/de familie care sunt luate în calcul la stabilirea nivelului salariului minim. 

Printre indicatorii care pot fi utilizaţi în stabilirea nivelului iniţial al salariului minim se numără aceia care minimizează riscul pierderii de locuri de muncă, păstrând totodată competitivitatea afacerilor la un nivel similar celui internaţional. Indicatorii utilizaţi sunt:

- condiţiile economice, măsurate după producţia nominală reală şi produsul intern brut;

- inflaţia; 

- cererea şi oferta de locuri de muncă; 

- nivelul de salarii, distribuţia şi diferenţele dintre ramuri; 

- condiţiile din contractele de muncă; 

- creşterea productivităţii; 

- costul muncii; 

- costurile de operare ale afacerilor; 

- numărul şi tendiţele de faliment; 

- gradul de libertate al operării afacerilor în statul respectiv (şi influenţa corupţiei);

- standardul de viaţă; 

- nivelul salariului mediu.

Susţinătorii introducerii/creşterii salariului minim consideră că aceasta are următoarele efecte:

• creşte standardul de viaţă al claselor cele mai sărace şi vulnerabile ale societăţii, dar şi al celor medii;

• creşte motivaţia de angajare, spre deosebire de alte metode de transfer de venit (ajutoare sociale diverse, ajutoare de şomaj etc.), care nu sunt legate de angajare; 

• stimulează consumul de bunuri şi servicii;

• încurajează eforturile angajatorilor de a creşte eficienţa producţiei şi de a investi în automatizare sau alte forme de eficientizare tehnologică;

• înlătură mare parte din muncile prost plătite, forţând lucrătorii să se formeze şi să se orienteze spre calificări şi munci mai bine plătite; 

• stimulează dezvoltarea tehnologică; 

• creşte etica muncii pentru cei care câştigă foarte puţin;

• descreşte costurile programelor guvernamentale de ajutoare sociale, ajutoare de şomaj, subsidii etc., crescând veniturile salariale ale celor care câştigă prea puţin faţă de nivelul cerut de un trai decent;

 • încurajează persoanele fără un loc de muncă să se angajeze, în loc să caute să câştige bani prin mijloace ilegale;

• este un mijloc de a creşte numărul de locuri de muncă şi de a îmbunătăţi viaţa de familie - atunci când salariile sunt foarte scăzute, angajaţii lucrează ore suplimentare sau îşi iau un al doilea job, pentru a asigura familiei un venit suficient; 

• majoritatea locurilor de muncă cu cele mai scăzute salarii se regăsesc în  domeniile serviciilor de curăţenie, securitate şi îngrijire (la domiciliu, în instituţii sociale sau medicale). Aceste joburi nu pot fi relocate cu uşurinţă în alte zone ale ţării sau în străinătate, dacă angajatorii doresc să îşi reducă costurile cu forţa de muncă, aşa cum se întâmplă în sectorul producţiei, deoarece deservesc nevoile locale ale comunităţilor, etc
.

Oponenţii introducerii/creşterii salariului minim susţin că acest fapt produce următoarele efecte: 

• dacă piaţa muncii capătă un caracter protecţionist, va exclude competitorii care produc bunuri şi servicii cu un cost scăzut şi împiedică companiile să facă faţă perioadelor de criză prin reducerea costurilor salariale;

• aceasta generează numeroase ineficienţe industriale şi economice;

• dăunează afacerilor mici şi mijlocii mai mult decât marilor companii;

• reduce cererea de locuri de muncă, fie prin reducerea numărului de ore cerute unui angajat (corelată cu o cerinţă de creştere a productivităţii orare, dar şi cu un salariu lunar mai mic), fie prin creşterea numărului de ore şi reducerea numărului de job-uri din companii;

• poate conduce la o inflaţie a preţurilor bunurilor şi serviciilor;

• aduce beneficii unor categorii de lucrători, pe seama celor mai săraci şi mai puţin pregătiţi şi/sau productivi;

• poate duce la excluderea unor grupuri specifice (etnice, de gen, de vârstă - în special tinerii şi cei peste 50 de ani) de pe piaţa muncii;

• companiile mici, care au un buget de salarii mai mic, nu pot oferi angajaţilor cei mai preţioşi (ca aport), pe care se bazează succesul întreprinderii, salarii suficient de atractive, în comparaţie cu salariile artificial stabilite obligatoriu prin lege;

• este mai puţin eficientă decât alte metode de compensaţii sociale în reducerea sărăciei şi este mai dezvantajoasă pentru companii decât aceste metode;

• descurajează educaţia celor din clasele sărace, tentându-i să intre pe piaţa muncii înainte de a obţine o calificare mai înaltă;

• acţionează ca un factor de discriminare faţă de cei fără calificare/mai puţin calificaţi, fără experienţă, tineri, oferindu-le un salariu mai mare din start, în loc să-i încurajeze să capete experienţă;

• încetineşte crearea de locuri de muncă pentru cei necalificaţi/slab calificaţi/fără experienţă; 

• crează fenomenul de relocare a afacerilor/locurilor de muncă spre zone/ţări cu un cost mai scăzut al forţei de muncă;

• creşte şomajul pe termen lung;

• duce la creşterea preţurilor produselor şi serviciilor în sectoare caracterizate prin preţurile mici deoarece sunt create de lucrători cu salarii mici, etc.

Există două situaţii care stau la baza diferitelor sisteme de stabilire a unui salariu minim la nivelul statelor din Europa:

	Forma de reglemetare
	Reglementări ale statului
	Negocieri colective

	- salariu minim la nivel naţional
	Franţa, Luxemburg, Olanda, Irlanda, Marea Britanie
	- negocieri bi-partite: 

Belgia, Estonia, Grecia

	
	Malta, Spania, Portugalia
	- negocieri tri-partite: Bulgaria, Polonia, Slovacia

	
	Croaţia, Cehia, Ungaria, Letonia, Lituania, România, Slovenia
	- decizia unilaterală a statului, fără negocierea cu partenerii sociali

	- salarii minime la nivel sectorial/ocupaţional
	Cipru
	Danemarca, Finlanda, Suedia

	
	
	Austria, Germania, Italia


Venitul minim garantat în legislaţia europeană
Venitul minim garantat este în esenţă un instrument politic, care poate fi aplicat ca un punct de referinţă pentru uniformizarea diferitelor dispoziţii legale privind bunăstarea cetăţenilor, cum ar fi salariul minim, pensia minimă de stat sau alte beneficii sociale minime
. Conform Cartei Comunităţii Europene a drepturilor sociale fundamentale ale lucrătorilor, la care Tratatul de la Lisabona face referire la titlul X: „lucrătorilor le este asigurat  un salariu echitabil, adică un salariu suficient pentru a le permite să aibă un standard decent de viaţă” şi „are dreptul la o protecţie socială adecvată, indiferent de statutul său sau de mărimea întreprinderii la care acesta este angajat (...)”.

Există multe exemple similare în dreptul internaţional. Astfel, art. 23 din Declaraţia universală a drepturilor omului prevede că orice lucrător „are dreptul la muncă, la libera alegere a muncii sale, la condiţii echitabile şi satisfăcătoare de muncă, precum şi la ocrotirea împotriva şomajului. Toţi oamenii, fără nicio discriminare, au dreptul la salariu egal pentru muncă egală. Orice om care munceşte are dreptul la o retribuire echitabilă şi satisfăcătoare care să-i asigure atât lui, cât şi familiei sale, o existenţă conformă cu demnitatea umană şi completată, la nevoie, prin alte mijloace de protecţie socială”.  De asemenea, art. 25 prevede că „orice om are dreptul la un nivel de trai care să-i asigure sănătatea şi bunăstarea lui şi familiei sale, cuprinzând hrana, îmbrăcămintea, locuinţa, îngrijirea medicală, precum şi serviciile sociale necesare; el are dreptul la asigurare în caz de şomaj, boală, invaliditate, văduvie, bătrâneţe sau în celelalte cazuri de pierdere a mijloacelor de subzistenţă, în urma unor împrejurări independente de voinţa sa”. 

Abordarea tradiţională şi politica cea mai comună este aceea de stabilire a unui salariu minim. După ce Germania a adoptat prima prevedere privind stabilirea unui salariu minim, din anul 2015, doar şase ţări din Uniunea Europeană de 28 de state nu au prevederi în acest domeniu.

În prezent, salariul minim se aplică numai în cazul populaţiei ocupate, şomajul fiind cauza creşterii riscului de sărăcie şi a ratei de excluziune socială, în cele mai multe dintre ţările UE. 

O tipologie a sistemelor de acordare a veniturilor minime garantate în Europa a fost realizată de Gough şi colaboratorii, pentru ţările OECD
. Se disting 5 grupuri diferite:

	Regim
	Ţara

	sisteme de protecţie socială selective
	Australia, Noua Zeelandă

	asistenţă socială publică
	Statele Unite

	state sociale cu sisteme integrate de securitate
	Marea Britanie, Irlanda, Canada

	asistenţă socială dublă
	Germania, Franța, Belgia, Luxemburg

	asistenţă reziduală
	Danemarca, Finlanda, Suedia, Olanda

	asistenţă primară
	Italia, Spania, Portugalia, Grecia, Turcia

	sprijin descentralizat
	Norvegia, Austria, Elveţia

	sprijin centralizat
	Japonia


REGLEMENTĂRI ÎN STATE MEMBRE ALE UNIUNII EUROPENE

AUSTRIA

Nu există legislaţie specifică pentru salariul minim. Austria are un sistem dual de stabilire a salariilor minime: acordurile colective şi hotărârile unei structuri specializate - Consiliul Federal de Arbitraj , care sunt aplicabile în anumite sectoare de activitate, unde nu se poate aplica o convenţie colectivă. 

Exemple de salarii minime
:

	- comerţul cu amănuntul

- construcţii

- tehnologia informaţiei

- industria textilă

- industria metalelor
	1.450 euro

1.742 euro

1.645 euro

1.387 euro

1.688 euro


Ajutorul de şomaj se acordă doar persoanelor care au plătit asigurări sociale. 

În Austria nu se aplică nicio schemă privind sistemul de housing benefit.

Scopul acordării unui venit minim de inserţie este acela de a se asigura protecţia  cetăţenilor ale căror resurse proprii nu sunt suficiente pentru a acoperi costurile vieţii cotidiene, pentru a avea o viaţă decentă. În funcţie de land, asistenţa de bază poate fi completată cu alte tipuri de alocaţii pentru acoperirea nevoilor specifice
.

În contextul crizei economice, s-au făcut eforturi pentru a dezvolta un tip de asistenţă socială care să armonizeze prevederile aplicate de landuri. Rata de referinţă este în prezent de 772,40 euro brut, adică 733 euro net pentru persoanele singure, de 1.099 euro net pentru cupluri şi de 131,94 euro pentru un copil.

 
Acest beneficiu trebuie să acopere toate costurile de întreţinere, inclusiv costurile de întreţinere a locuinţelor, fiind indexată periodic.  


BELGIA

Nu există nicio legislaţie specifică privind salariile minime în Belgia. Salariile minime sunt stabilite de către Consiliul Naţional al Muncii, fiind prevăzute în acordurile colective, care sunt obligatorii.

Exemple de salarii minime
:

	Vârsta
	Salariul lunar (euro)
	Salariul/oră

(38h/săptămână)
	Salariul/oră

(39h/săptămână)

	> 21
	1.472,40
	8,94
	8,71

	> 20
	1.384,06
	8,41
	8,19

	> 19
	1.295,71
	7,87
	7,67

	> 18
	1.207,70
	7,33
	7,15

	> 17
	1.119,02
	6,80
	6,62

	> 16
	1.030,68
	6,26
	6,10


În Belgia nu se aplică nicio schemă privind sistemul de housing benefit la nivel naţional. La nivel regional se aplică diferite scheme de finanţare al căror cuantum variază de la o municipalitate la alta.

Scopul acordării unui venit minim de inserţie este acela de a garanta dreptul la integrare socială prin intermediul unui loc de muncă. De asemenea, la nivelul regiunilor, se poate acorda un venit de integrare, care este însoţit de un plan de integrare întocmit de autorităţile de profil.

Venitul de integrare trebuie să garanteze un minim de resurse necesare pentru  trai, pentru persoanele care nu dispun de resurse suficiente şi care nu sunt în măsură să obţină astfel de resurse prin eforturi proprii.

Potrivit prevederilor Legii privind dreptul la integrare socială, orice adult cu vârsta mai mică de 25 de ani are dreptul la integrarea socială, la un loc de muncă adaptat capacităţilor sale personale, în termen de trei luni de la depunerea solicitării, în cazul în care îndeplineşte condiţiile legale
:

- rezidenţă efectivă pe teritoriul Belgiei;

- vârsta; 

- naţionalitatea;

- nivelul veniturilor;

- cadrul de muncă - capacităţi psihice şi intelectuale.

Există patru programe de integrare bazate pe intervenţiile financiare ale autorităţilor sociale:

- planul „Activa”;

- iniţiative de incluziune socială;

- angajarea temporară;

- reorientarea profesională.

Potrivit legii, venitul anual de integrare este următorul:

• 4.400 euro pentru orice persoană care coabitează cu una sau mai multe persoane în aceeaşi locuinţă.

• 6.600 euro pentru o persoană singură;

• 7.700 euro pentru o persoană care are în întreţinere un copil, pentru care primeşte pensie alimentară;

• 8.800 euro pentru familiile monoparentale care au copii în întreţinere.


BULGARIA

Plata salariilor şi celelalte sisteme de plată se regăsesc în Codul Muncii, care reglementează relaţiile de muncă dintre angajat şi angajator.

Salariul minim pe ţară este stabilit prin decret al Consiliului de Miniştri, astfel cum este prevăzut de art. 244 din Codul muncii.

Prin Decretul nr. 250/2012, Consiliul de Miniştri a stabilit noul salariul minim pe ţară, care a intrat în vigoare la 1 ianuarie 2013.

	Salariul lunar (euro)
	Salariul/oră

	420
	2,30


 
Venitul minim se acordă persoanelor care nu dispun de resursele necesare pentru acoperirea nevoilor de bază şi care au nevoie de asistenţă pentru a reintra pe piaţa forţei de muncă. Acest venit poate fi completat cu anumite alocaţii specifice (pentru încălzire, pentru locuinţă, etc.), atunci când este cazul.

Schemele de venit minim adoptate de Bulgaria au la bază principiul prin care „oamenii trebuie să trăiască cu demnitate şi să participe pe deplin în societate”. Acestea se pot acorda lunar, sub formă de sumă forfetară sau pot fi plătite o singură dată
.

Dreptul la asistenţă socială este garantat următoarelor persoane:

- cetăţeni bulgari sau persoane care au rezidenţa permanentă în Bulgaria;

- străinii cărora li se acordată azil, refugiaţi sau care au statut umanitar;

- străinii cărora li se acordă protecţie temporară, în baza tratatelor la care Bulgaria este parte.

Pentru a fi eligibili, solicitanţii nu trebuie să fie înregistraţi ca persoane fizice autorizate sau să deţină societăţi comerciale; nu trebuie să deţină depozite, acţiuni şi titluri de valoare sau creanţe a căror valoare, pentru fiecare dintre membrii familiei, depăşeşte 500 de leva (256 euro); nu deţin case de vacanţă şi nu au vândut o astfel de proprietate în ultimii 5 ani; nu desfăşoară activităţi de îngrijire a altor persoane, contra unei retribuţii, etc.

   Suma acordată reprezintă un procent de până la 250% din diferenţa faţă de venitul minim lunar, dacă solicitanţii sunt orfani în vârstă de până la 25 de ani, care au  urmat cursurile unui centru de formare profesională; persoanele vârstnice care locuiesc singure şi au vârsta de peste 70 de ani; familiile monoparentale, potrivit Legii nr. 1/2009.


CROAŢIA

Legea privind salariul minim pe economie defineşte modul de stabilire a nivelului salariului minim, perioadele de aplicare, precum şi modalitatea de supraveghere a punerii în aplicare a legii. Legea a fost publicată în Monitorul Oficial nr 39/2013.

Salariul minim este stabilit la nivel naţional şi se stabileşte anual prin Decret al  Guvernului. Prevederile legii se aplică tuturor lucrătorilor din Croaţia, indiferent de tipul contractului de muncă sau de încheierea unor contracte colective la nivelul industriei respective. 

În prezent, salariul minim brut în Croaţia este de 3.017,61 HRK
. Salariul minim pentru anul curent nu poate fi mai mic decât cel stabilit pentru anul anterior. În mod excepţional, contractul colectiv poate stipula un salariu minim mai mic decât cel prevăzut de lege, dar nu mai mic de 95% din suma prevăzută prin Decret al Guvernului (art. 8 din Legea privind salariul minim pe economie).

Autorităţile locale oferă un venit de minim de subzistenţă pentru persoanele care locuiesc singure sau familiile care nu dispun de resursele necesare pentru traiul cotidian şi care sunt în imposibilitatea de a lucra sau de a obţine aceste resurse din alte surse.


CEHIA

Salariul minim în Republica Cehă este reglementat de Codul Muncii nr. 262/2006 (§111) şi Regulamentul nr 567/2006 de instituire a nivelului salariului minim.

Există 8 categorii de activităţi stabilite prin lege, în funcţie de complexitate, dificultatea sarcinilor şi responsabilitatea angajatului. Fiecare categorie are stabilit un salariu minim corespunzător. Salariul minim se calculează în funcţie de procentul de indexare stabilit de guvern şi de coeficientul de indexare a preţurilor de consum.

Exemple de salarii minime
:

	Categorie
	Salariul / oră

(coroane ceheşti)

	Salariul lunar

	I
	58,70
	9.900

	II
	64,80
	10.900

	III
	71,60
	12.100

	IV
	79,00
	13.300

	V
	87,20
	14.700

	VI
	96,30
	16.200

	VII
	106,30
	17.900

	VIII
	117,40
	19.800


În ceea ce priveşte sistemul de housing benefit la nivel naţional
, în cazul în care costurile de întreţinere a locuinţelor individuale devin excesive, o familie poate solicita sprijinul statului pentru acoperirea cheltuielilor, indiferent de forma prin care este deţinută proprietatea respectivă. Principalele condiţii de acordare vizează numărul de persoane care locuiesc în imobil (inclusiv chiriaşi) şi nivelul veniturilor acestora, cheltuielile solicitate drept sprijin trebuind să fie rezonabile. 

De această formă de ajutor pot beneficia şi rezidenţii altor state membre ale Uniunii Europene care locuiesc şi lucrează permanent în Cehia. Acordarea acestui beneficiu este condiţionat de:

- pragul de venituri al familiei, condiţia de acordare fiind aceea ca nivelul cheltuielilor cu locuinţa să depăşească 30% din venitul familiei (35% în zona Praga);

- costurile standardizate definite în decretele de stat.

În acest venit sunt incluse şi alte beneficii sociale, printre care alocaţiile de creştere a copiilor.

Astfel la un venit de 30.000 de coroane, ajutorul acordat poate fi de maxim 9.000 de coroane la nivel naţional, 10.500 la nivelul capitalei Praga
.

Ajutoarele sociale sunt destinate persoanelor cu venituri insuficiente, cu scopul de a crea condiţiile unei existenţe decente. Condiţia principală este aceea ca beneficiarii să aibă un salariu mic, care să nu poate fi mărit prin eforturi proprii. În situaţii deosebite, persoanele fără venituri pot beneficia de o alocaţie extraordinară.

DANEMARCA

Nu există legislaţie specifică privind implementarea unui salariu minim. Toate salariile minime sunt stabilite prin contractele colective de muncă. Mai mult de 65% dintre muncitorii danezi aparţin unui sindicat, iar contractele colective de muncă negociate de acestea acoperă eficient circa 80-90% din angajaţii danezi. 

Un acord poate stabili tarife de plată reale sau rate minime de salarizare la nivel de industrie. Ratele salariale stabilite în conformitate cu acordurile colective variază în funcţie de vârstă, experienţa, calificare, performanţă şi dificultatea locului de muncă. Aceste contracte sunt renegociate la perioade de 2-3 ani.

Salariul minim mediu pentru toate contractele colective din sectorul public şi privat este de aproximativ 110 DKK/h
. 

Sumele sociale acordate de municipalităţi variază în funcţie de vârstă şi de tipul familiei, cu respectarea criteriilor de acordare:

	Persoane sub vârsta de 25 de ani

	locuiesc în casă proprie

locuiesc cu chirie

femei gravide 

persoane care au copii în îngrijire 
	397 euro/lună

823

1278

1697

	 Persoane peste vârsta de 25 de ani

	persoane care locuiesc singure

persoane cu obligaţii 
	1278 euro/lună

1697


Schemele de acordare a venitului minim sunt următoarele:

	şomeri, concedii medicale

familii monoparentale cu un copil

persoane cu dizabilităţi 
	venit disponibil 16.710 euro/an

12.427

10.754


ESTONIA

Salariile minime sunt mai întâi elaborate de Confederaţia Sindicatelor din Estonia şi Confederaţia Angajatorilor din Estonia, fiind apoi aprobate de către guvern. Salariul minim este stabilit în conformitate cu prevederile Codului Muncii (în vigoare din 01.07.2009), fiind actualizat la fiecare 1-2 ani. 

Salariul minim este stabilit la nivel naţional, dar există acorduri colective în anumite sectoare (sănătate, transporturi, etc.) care stabilesc diferite salarii minime, acestea netrebuind să fie aprobate de către guvern.

	Salariul minim la nivel naţional

	Salariul / oră
	Salariul lunar

	2,44
	430

	Profesori – învăţământ superior şi liceal

	Salariul / oră
	Salariul lunar

	4,80
	800


Alocaţia de subzistenţă de acordă persoanelor şi familiilor care dispun de resurse financiare suficiente pentru traiul zilnic. Se acordă între anumite limite şi vizează în special în ceea ce priveşte schemele de housing benefit.

Principalii beneficiari privind schemele de housing benefit sunt pensionarii, familiile cu copii, familiile care conţin cel puţin un şomer, familiile monparentale şi studenţii
.


FINLANDA
Nu există legislaţie specifică în domeniul salariului minim. Contractul colectiv de muncă în cele mai multe ramuri stabileşte salariile şi criteriile minimale de angajare. 

Salariile aplicate de contractele colective sunt, în general, stabilite în conformitate cu aptitudinile profesionale, experienţa angajaţilor şi poziţionarea geografică a locului de muncă. Nivelele de salarizare minime sunt obligatorii şi se aplică atât lucrătorilor finlandezi cât şi străini.

Asistenţa socială este o formă de asistenţă de ultimă instanţă, scopul său fiind acela de a oferi cetăţenilor un venit suficient pentru acoperirea necesităţilor zilnice. Se acordă pe termen scurt sau lung şi este stabilită de autorităţile locale. 

FRANŢA
Legislaţia privind salariile minime este reprezentată de Codul Muncii (art. L3231 şi următoarele). Niciun angajat cu vârsta mai mare de 18 ani nu poate fi plătit cu o sumă mai mică decât salariul minim (excepţii fiind angajaţii minori, stagiarii şi lucrătorii cu handicap). 

Tinerii cu vârsta sub 18 de ani, cu mai puţin de 6 luni de practică profesională pot fi plătiţi cu 80% din salariul minim (SMIC), dacă au vârsta cuprinsă  între 16 şi 17 ani şi cu 90% dacă au vârsta cuprinsă între 17 şi 18 ani.

Tinerii studenţi cu contracte de ucenicie primesc un salariu care poate varia între 25% şi 78% din SMIC, în conformitate cu vârsta lor şi numărul de ani de vechime.

SMIC este un salariu minim calculat pe oră. În prezent, angajaţii francezi care lucrează 35 de ore pe săptămână sunt plătiţi cu un salariul minim brut de 9,43 euro/h, adică 1.430,2 euro/lună
.

a) Salariul minim este revizuit în două moduri diferite: 

1) creşte în fiecare an în mod automat, în mod independent de guvern. 

2) fiecare guvern poate decide creşterea salariului minim în mod excepţional. 

b) Comisia superioară pentru acordurile colective, formată din reprezentanţi ai guvernului, angajaţilor, angajatorilor şi asociaţiilor familiale este convocată anual pentru acordarea avizului necesar stabilirii salariului minim. 

c) salariul minim convenţional poate fi stabilit în fiecare sector şi ramură în baza negocierilor dintre angajaţii reprezentaţi de sindicate şi angajatori. 

Valoarea salariului minim convenţional este consemnat în contractul colectiv. Se poate întâmpla ca salariul minim convenţional să fie mai mic decât SMIC, iar în acest caz angajatorii sunt obligaţi prin lege să plătească un salariu minim egal cu SMIC. În cazul în care salariul negociat depăşeşte SMIC, angajatorii care fac obiectul unui contract colectiv sunt obligaţi să plătească salariul minim convenţional. Negocierea colectivă este obligatorie prin lege. 

Salariul minim brut este de 9,67 euro/h, iar salariul minim net lunar este de 1.144 euro.

Sistemul francez de integrare socială se aseamnă cu cel aplicat în Germania. Acesta oferă un venit de bază pentru fiecare persoană în vârstă de 25 de ani sau mai mică, dacă este părinte. 

Din anul 1988, Franţa aplică cu succes următoarele programe:

- venitul minim garantat pentru persoanele în vârstă;

- alocaţia pentru adulţii cu handicap;

- alocaţia de părinte unic;

- ajutor de integrare;

- venitul minim garantat sau beneficiul minim de integrare.

Sumele acordate în cazul venitului minim garantat ţin cont de resursele de care dispune beneficiarul, soţul/soţia acestuia, precum şi de numărul de persoane aflate în întreţinere.

Aceste sume pot avea diferite destinaţii:

- indemnizaţia zilnică de securitate socială din cauza unei boli sau a unui accident de muncă;

- ajutorul de şomaj;

- indemnizaţia de familie;

- alocaţia pentru persoanele cu dizabilităţi, etc.

	Sumele sunt exprimate în euro
	După reducerea aplicată pentru pachetul housing benefit


	Fără reducere

	
	persoană singură
	cuplu
	persoană singură
	cuplu

	fără copii
	387,96
	555,48
	440,86
	661,29

	un copil
	555,48
	662,61
	661,29
	793,55

	doi copii
	662,61
	794,87
	793,55
	925,81

	trei copii
	838,95
	971,21
	969,89
	1.102,15

	patru copii
	1.015,29
	1.147,55
	1.146,23
	1.278,49

	cinci copii
	1.191,63
	1.323,89
	1.322,57
	1.454,83

	pentru fiecare copil suplimentar
	176,34
	176,34
	176,34
	176,34



GERMANIA

Potrivit prevederilor Legii serviciilor, a Legii cu privire la acordurile colective şi a Legii cu privire la serviciile externalizate, salariul minim universal este de 8,5 euro/oră. Acesta nu este unic, fiecare ramură putând să-şi negocieze un salariu minim.

Schema de asistenţă pentru persoanele care nu pot lucra din cauza unei boli sau a unui handicap, pensionarii cu pensii mici sau tinerii care au nevoie de sprijin priveşte acordarea unor beneficii şi include următoarele elemente:

- rata standard pentru solicitant;

- rata standard pentru alţi adulţi din gospodărie;

- o cotă pentru fiecare copil (în funcţie de vârstă);

- o cotă suplimentară în situaţii specifice;

- costul chiriei şi pentru încălzire;

- alte plăţi suplimentare.

Cuantumul asistenţei se calculează în conformitate cu următoarea schemă:

a) asistenţă primară: produse alimentare, îmbrăcăminte, chirie, electricitate, apă, gaze (costurile de încălzire), costul reparaţiilor (de exemplu, maşini de spălat vase, frigidere, etc.), precum şi costul activităţilor de agrement.

• Rata standard pentru capul gospodăriei (solicitantul) este de 345 de euro în Germania de vest şi de 331 euro în Germania de est.

• Rata standard pentru alţi adulţi din gospodărie şi pentru copiii sub 14 ani reprezintă 60% din rata standard anterioară: 207 euro în Germania de vest şi 199 euro în Germania de est.

• Pentru copiii cu vârsta mai mare de 14 ani, cota este de 80% din cea standard: 276 euro în Germania de vest şi 265 euro în Germania de est.

b) nevoi secundare: în funcţie de anumite particularităţi: 

- vârsta mai mare de 65 de ani;

- persoanele care nu pot lucra şi au vârsta mai mică de 65 de ani

- femeile gravide după săptămâna a 12-a,

primesc 17% din rata standard pentru nevoile primare.

- familiile monoparentale cu copii;

- un copil sub 7 ani; 

- doi sau trei copii sub vârsta de 16 ani,

primesc 16% din rata standard pentru nevoile primare.

- persoane cu handicap: 35% rata standard pentru nevoile primare.

- persoane care necesită o alimentaţie specială: între 20 şi 100 de euro.

c) nevoi speciale

d) costuri de locuinţă (prestaţiile prevăzute pentru locuinţe, încălzire şi alte sume aferente, care sunt acordate în plus faţă de cota standard lunară.

e) asistenţa medicală de îngrijire pe termen lung în familie.


GRECIA
Salariile minime sunt stabilite prin Memorandum, de către Guvern, împreună cu Comisia tripartită din care face parte Comisia Europeană, Banca Centrală Europeană şi Fondul Monetar Internaţional.

În memorandum se specifică faptul că salariul minim nu se va modifica până când rata şomajului nu va fi mai mică de 10%.

ITALIA

Deşi în conformitate cu art. 36 din Constituţie salariile trebuie să fie proporţionale cu calitatea şi cantitatea muncii şi, de asemenea, suficiente pentru a asigura un minim de subzistenţă pentru lucrător şi familia sa, în Italia nu există o lege prin care să se stabilească un salariu minim. Aproximativ jumătate din angajaţi au încheiate contracte colective de muncă, prin care sunt stabilite o serie de salarii la nivel de ramuri economice
.

În 2001, după revizuirea Constituţiei, regiunile au pus în aplicare o serie de  politici sociale, Adunarea Naţională având doar sarcina de a defini standardele minime naţionale de asistenţă socială şi de disponibilitate. 

Valoarea subvenţiei pentru fiecare beneficiar se calculează pe baza diferenţei de prag care este configurată în funcţie de o scală de echivalenţă şi de venitul lunar al familiei: 43% din subvenţie priveşte partea socială, 21% se acordă pentru îngrijirea şi sprijinirea familiei, 10% pentru educaţie de bază şi training.

Din anul 2010, cu titlu experimental, a fost introdus un card social, acoperirea teritorială fiind limitată la 12 municipii (Bari, Bologna, Catania, Florenţa, Genova, Milano, Napoli, Palermo, Roma, Torino, Venezia, Verona) şi regiunea Siciliei. Grupul ţintă este format din persoanele fără venituri sau cu venituri mici
. 

Sunt eligibile persoanele care au o locuinţă proprietate personală, dar nu pot achita facturile de utilităţi, familiile monoparentale, familiile cu copii, familii numeroase (peste 5 persoane), copii cu dizabilităţi, persoanele care au obţinut un venit de maxim 4.000 de euro în ultimele 6 luni. 

Beneficiul acordat este: - pentru 2 persoane – 231 euro; pentru 3 persoane – 281 euro; pentru 4 persoane – 331 euro; peste 4 persoane – 404 euro.

Cardul social mai cuprinde o serie de aspecte legate de activitatea de consiliere pentru găsirea unui loc de muncă, sprijin educaţional, cooperarea cu instituţiile de învăţământ, accesul la locuinţe sociale, etc.  

Managementul acestor servicii este asigurat de Guvernul central prin Ministerul Economiei şi Finanţelor.

LETONIA
Dispoziţiile legale privind salariul şi salariul minim lunar sunt prevăzute de mai multe acte normative. În conformitate cu prevederile art. 61 din Legea muncii, salariul minim lunar este stabilit de către Cabinetul de Miniştri prin Regulamentul cu privire la salariul lunar minim şi şi salariul tarifar orar minim nr. 665/2013. Secţiunea 61 din Legea muncii numit - „Salariul minim” nu defineşte termenii, dar stabileşte dispoziţiile principale referitoare la salariul minim. În practică există un singur salariu minim stabilit prin lege, angajatorul neputând să plătească mai puţin decât cuantumul stabilit prin lege. 

Salariul minim lunar este plătit angajaţilor care lucrează full-time: 40 de ore/săptămână, 8 ore pe zi. Într-o perioadă în care activitatea desfăşurată cuprinde un număr mai mic de ore decât numărul stabilit de lege, salariul minim se calculează proporţional cu numărul de ore lucrate, conform Regulamentului Cabinetului de Miniştri cu privire la salariul minim lunar şi tarifar orar minim. 

	Salariul minim/h (euro)
	Salariul minim/lună

	2,10
	370


În fiecare an, Ministerul Protecţiei Sociale, împreună cu Ministerul Finanţelor şi Ministerul Economiei, va evalua situaţia economică a statului şi va face o propunere cu privire la cuantumul salariului minim lunar pentru următoarea perioadă, ţinând cont de prognozele macroeconomice elaborate de Ministerul Economiei, modificările planificate pentru sistemul fiscal, modificări ale ratei impozitului pe venitul personal, venitul minim personal, valoarea indemnizaţiilor de asigurări sociale de stat, care sunt obligatorii, de modificările salariului minim lunar în celelalte state baltice (Estonia şi Lituania), precum şi de valoarea medie anuală a coşului de consum minim de pe cap de locuitor/lună, calculat de Biroul Central de Statistică. 


MAREA BRITANIE
Legea privind salariul minim pe economie (SME) a intrat în vigoare în aprilie 1999. Creşterile anuale se realizează la data de 1 octombrie a fiecărui an şi se aplică cu unele excepţii
. Din prevederile legii sunt excluse o serie de categorii: militarii, personalul care îşi desfăşoară activitatea în domeniul cultelor, etc.

	Vârsta
	Salariul minim/h

	21 ani şi peste
	6,70

	18 - 20
	5,50

	16 - 17
	3,87



Venitul de sprijin se acordă persoanelor care nu lucrează cu normă întreagă (16 ore sau mai mult pe săptămână pentru beneficiar, 24 de ore sau mai mult pentru soţ), care nu trebuie să se înregistreze ca şomeri şi al cărui venit este sub un prag stabilit.

Potrivit prevederilor Legii privind beneficiile şi plata asigurărilor sociale
, fondurile necesare:

(a) pentru plata prestaţiilor de housing benefits sunt asigurate din Fondul Naţional de asigurări şi nu din alte fonduri publice; 

(b) pentru efectuarea de plăţi în conformitate cu secţ. 162 din Legea Administraţiei privind costurile Serviciului Naţional de Sănătate, sunt furnizate din contribuţiilor plătite de către persoanele angajate, de către angajatori sau alte entităţi.


Contribuţiile se împart în patru categorii.

De exemplu, în sensul legii, pentru prima clasă de contribuţii, pentru fiecare an fiscal se aplică:

- o limită inferioară a prestaţiilor, care este corelată cu nivelul câştigurilor săptămânale ale persoanelor angajate;

- o limită superioară a prestaţiilor, egală cu valoarea maximă a câştigurilor săptămânale.

 Suma specificată ca limită inferioară veniturilor pentru orice an fiscal trebuie să fie mai mică sau egală cu 99% din:

(a) suma care, la începutul anului este specificată drept pensia de bază săptămânală pentru limită de vârstă; sau

(b) această sumă majorată prin orice act sau ordin adoptat înainte de începerea anului şi care intră în vigoare înainte de data de 6 mai în acel an.

Suma specificată ca limită superioară a câştigurilor pentru orice an fiscal trebuie să fie o cantitate care:

(a) este egală cu de 7 ori suma de referinţă specificată pentru limita inferioară; sau 

(b) este mai mare decât nivelul prevăzut la punctul (a), dar nu depăşeşte jumătate din această sumă.

	            Venit săptămânal                               Procent mediu

	clasa 1
	   Prestaţie limitată la £89,99                          4,6%

	clasa 2
	       £ 90,00 - £134,99                                     6,6%

	clasa 3
	       £ 135,00 - £189,99                                   8,6%

	clasa 4
	     £ 190,00 sau mai mare                              10,4%


OLANDA

Nivelurile minime salariale brute sunt stipulate în prevederile Legii privind salariul minim şi indemnizaţia minimă de vacanţă. Salariile lucrătorilor tineri, cu vârste cuprinse între 15 şi 22 ani sunt reglementate de Decretul privind salariile minime pentru lucrătorii tineri (1983), cu modificările din 2012.

	Vârsta
	Nivelul salariului
	Indemnizaţie de vacanţă

	peste 23 de ani
	70,37/zi
	5,63

	
	351,85/săptămână
	28,15

	
	1.524,60/lună
	121,97

	
	18.295,20/an
	1.463,62

	18 ani
	32,02/zi
	2,56

	
	160,1/săptămână
	12,81

	
	693,7/lună
	55,5

	
	8.324,4/an
	665,95


Tinerii cu vârste cuprinse între 15 şi 22 de ani, primesc un procent din salariul minim al unui adult, după cum urmează
: 

- 22 de ani: 85%; 

- 21 de ani: 72,5%; 

- 20 de ani: 61,5%; 

- 19 ani: 52,5%; 

- 18 ani: 45,5%; 

- 17 ani: 39,5%;

- 16 ani: 34,5%; 

- 15 ani: 30%.

Schemele de asistenţă socială se aplică pentru persoanele cu dizabilităţi, şomeri, vârstnici, precum şi pentru alte categorii sociale. Mai mult, municipalităţile pot desfăşura programe de sprijinire a persoanelor cu venituri mici sau a altor grupuri cu nevoi speciale, oferind anumite tipuri de alocaţii suplimentare pe termen lung care sunt încadrate în categoria housing benefit
.  

Legea privind munca şi asistenţa socială prevede standarde naţionale pentru persoanele cu vârste cuprinse între 18 şi 21 de ani, între 21 şi 65 de ani şi pentru persoanele cu vârsta mai mare de 65 de ani. Actul aplică standarde diferite pentru următoarele situaţii:

- cupluri căsătorite sau parteneri necăsătoriţi care locuiesc împreună;

- familii monoparentale, cu copii în îngrijire;

- persoane singure.

Sumele acordate sunt următoarele: 1.283,86 euro/lună pentru prima categorie; 898,70 euro/lună (70% din salariul minim) pentru a doua categorie; 641,93 euro/lună (50% din salariul minim) pentru ultima categorie.

Punctul de plecare pentru calculul sumei standard pentru familiile monoparentale şi persoanele singure este acela că toate cheltuielile pentru locuinţe pot fi partajate cu alte persoane. În cazul în care acest lucru nu este posibil, autorităţile municipale pot aloca sume suplimentare în cuantul de maximum 20% din salariul minim net, reprezentând 256,77 euro/lună.

Persoanele care lucrează, dar care au un venit sub nivelul de asistenţă socială pe o perioadă mai lungă de timp, pot aplica pentru un sprijin de lungă durată. Din anul 2009, valoarea acestuia este determinată în mod individual de fiecare municipalitate. Sumele medii acordate în acest scop sunt următoarele: 498 euro/lună pentru persoanele căsătorite; 447 euro/lună pentru familiile monoparentale şi 349 euro/lună pentru persoanele singure.

Municipiile pot recompensa o persoană care are dreptul la asistenţă socială cu o primă premium în situaţia în care aceasta se angajează. Suma maximă acordată este de 2.196 euro/lună.

Municipalităţile pot dezvolta şi implementa propriile politici sociale pentru grupurile ţintă pe care şi le fixează. În general, beneficiile acordate se ridică la un procent egal cu 125% din salariul minim
.

Există mai multe tipuri de reglementări:

- privind persoanele care au un venit sub nivelul cotei de asistenţă socială pe termen lung;

- privind persoanele care au nevoie de asistenţă socială specială, pentru cheltuieli excepţionale;

- privind persoanele cu handicap şi persoanele vârstnice - costurile de încălzire suplimentară şi medicamente;

- pentru persoanele care doresc asigurări medicale colective sau suplimentare;

- pentru persoanele care solicită asistenţă pentru participarea la acţiuni sportive sau culturale speciale; 

- scutirea de taxe pentru persoanele cu venituri mici: canalizare, salubritate. 

POLONIA

Salariul minim pe economie este stabilit anual în conformitate cu Legea salariului minim adoptată în octombrie 2002. În fiecare an, modificările sunt stabilite de Guvern şi sunt publicate în Monitorul Oficial al Poloniei înainte de data de 15 septembrie. Nivelul salariului minim este ajustat în cooperare cu o Comisie tripartită pentru probleme socio-economice.

Salariul minim la nivel naţional: 1.850 PLN
. Salariul minim la nivel naţional pentru angajaţi cu vechime mai mică de 1 an: 1.344 PLN
.

Pentru marea categorie a angajaţilor, salariul minim este calculat lunar sub forma unei „remuneraţii de bază”, care cuprinde salariul, precum şi alte suplimente şi sporuri incluse de către Biroul Central de Statistică, în aşa-numitul „salariu personal”. Persoanele care sunt plătite lunar, dar care, din cauza programului lor de lucru sau calendarului de plata, ar pierde unele dintre elementele de remunerare, primesc suplimentele salariale la ora de lucru. 

Remuneraţia de bază şi alte beneficii/suplimente care formează salariul personal cuprinde sporul de vechime, sporuri de calificare, suplimente salariale legate de condiţiile de lucru specifice, recompensele anuale, prestaţiile pentru asigurări, etc. Sunt excluse  remunerarea orelor suplimentare, recompensele oferite cu prilejul unor jubilee, recompensele acordate la pensionare, etc.


Din anul 2001, regulile privind acordarea de sprijin pentru locuinţe au fost modificate în mod substanţial
. Din anul 2004, sunt eligibile persoanele care locuiesc în gospodării aflate în proprietatea lor, chiriaşii şi persoanele care lucrează în agricultură, care locuiesc în locuinţe sociale. Veniturile acestor persoane nu trebuie să fie mai mare decât 1,5 din nivelul pensiei minime (1,75 în cazul în care unei persoane singure). În cazul în care venitul pe cap de membru dintr-o locuinţă este mai mare decât pragul menţionat, beneficiul poate fi plătit, dar în cuantum redus. Suprafaţa locuinţei trebuie să fie de maxim 35 m2 pentru o persoană singură, la care se adaugă 5 m2 pentru fiecare membru al familiei. 

Dacă aceste condiţii sunt respectate, familia respectivă beneficiază de un ajutor financiar care să acopere cheltuielile reale cu chiria şi facturile de energie, apă, gunoi, încălzire, adaptate la pragul de suprafaţă, în cuantum de 10%, respectiv 15% din venitul total al tuturor membrilor gospodăriei. Cuantumul mediu acordat este de 135-140 PLN/lună, pentru fiecare membru al familiei.


PORTUGALIA

Legislaţia privind protecţia socială prevede că suma de integrare socială acordată persoanelor care îndeplinesc condiţiile este de 178,15 euro/lună, reprezentând 42,495% din totalul sumei de susţinere socială acordată de stat
. 


Asistenţa pentru şomeri se acordă astfel
:

- lucrătorilor rezidenţi pe teritoriul naţional care au desfăşurat o activitate cu contract de muncă şi au devenit şomeri;

- au contractele de muncă suspendate;

- pensionarii medicali;

- angajaţii din sectorul vamal;

- cadrele didactice din învăţământul primar şi secundar;

- foşti soldaţi sub contract / voluntariat;

- muncitorii necalificaţi care au desfăşurat activităţi agricole, etc.

Sumele acordate sunt în cuantum de 419,22 euro/lună, pentru persoanele care au minori în întreţinere şi de 335,38 euro/lună (2015) pentru persoanele singure.

Alocaţiile care privesc inserţia socială oferă cetăţenilor resursele necesare pentru acoperirea nevoilor de bază, promovarea incluziunii lor în societate şi creşterea forţei de muncă de pe piaţa de profil.

Salariul minim în vigoare de la 1 ianuarie 2016 este următorul:

	regiune
	venit minim/lună

(euro)
	venit minim/an

(euro)

	teritoriul continental
	530
	7.420

	regiunea autonomă Azore
	556
	7.791

	regiunea autonomă Madeira
	540
	7.568


Reglementarea salariilor minime este prevăzută de art. 273-275 din Codul muncii, recalcularea realizându-se anual. Salariul minim este stabilit de către Comisia permanentă pentru Dialog Social, care este compusă din primul-ministru şi patru miniştri, organizaţiile patronale şi cele două mari confederaţii sindicale.

SLOVACIA
Acordarea salariului minim este reglementată de Codul muncii nr 311/2001, Legea privind salariul minim nr. 663/2007 şi Regulamentul nr 321/2013 de stabilire a salariului minim. Legislaţia stabileşte un nivel al salariului minim, care se înmulţeşte cu un coeficient în funcţie de gradul de dificultate al postului. Scara de dificultate variază de la nivelul 1 (care este egal cu salariul minim de bază) la nivelul 6 (dublul salariului minim).

	Nivelul de dificultate al job-ului
	Coeficientul

salarial

minim
	Nivelul salariului minim (euro)

	
	
	Lunar
	pe oră

	1
	1
	405
	2.328

	2
	1,2
	486
	2.794

	3
	1,4
	567
	3.259

	4
	1,6
	648
	3.725

	5
	1,8
	729
	4.190

	6
	2
	810
	4.656


Introducerea noilor reglementări de asistenţă pentru persoanele cu dificultăţi materiale, de la 1 ianuarie 2014, asigură direcţionarea sumelor necesare pentru protecţia celor care au nevoie de sprijin pentru a putea avea o viaţă decentă. Acest tip de asistenţă

acordă o serie de beneficii: alocaţia de protecţie, alocaţia de inserţie, alocaţia pentru creşterea copilului şi alocaţia pentru locuinţe.

Housing benefits, ca parte a ajutorului acordat pentru persoanele aflate în dificultăţi materiale, este, acordat în cazul în care o persoană locuieşte într-o locuinţă socială, în conformitate cu prevederile Legii nr. 448/2008 privind serviciile sociale, cu modificările şi completările ulterioare.

Condiţiile de acordare a alocaţiei de inserţie au devenit mai stricte şi se acordă doar persoanelor care desfăşoară activităţi comunitare sau de voluntariat. Nivelul de activitate solicitat este de minimum 64 de ore şi maximum 80 de ore pe lună. Aceste activităţi pot fi desfăşurate doar în baza unui acord scris încheiat între Oficiul pentru muncă, afaceri sociale şi familie, municipalitate sau organizatorul activităţilor de voluntariat. 


SLOVENIA
Salariul minim este reglementat de Legea privind salariul minim
. În stabilirea salariului minim sunt luate în considerare:

- creşterea preţurilor de consum;

- nivelul salariilor;

- condiţiile economice de creştere economică;

- tendinţele de angajare de forţă de muncă.

Salariul minim este stabilit de către ministrul responsabil pentru muncă după consultarea prealabilă cu partenerii sociali, fiind publicat în Monitorul Oficial al Republicii Slovenia nu mai târziu de data de 31 ianuarie a anului în curs.

	Salariul mediu/h (euro)
	Salariul mediu/zi
	Salariul mediu/ săptămână
	Salariul mediu/lună
	Salariul mediu/an

	4,59
	36,79
	183,95
	791
	9.492


Pentru nerespectarea prevederilor legale privind acordarea salariului minim, angajatorul poate fi sancţionat cu o amendă cuprinsă între 3.000 şi 20.000 de euro.

Asistenţa socială asigură resursele necesare pentru acoperirea nevoilor minime pentru familiile, care, din motive independente de voinţa lor, sunt în imposibilitatea de a realiza acest lucru. În practică funcţionează două tipuri de asistenţă socială: obişnuită şi de urgenţă. 

SPANIA

Salariul minim este definit în Codul muncii (art. 27), iar în luna decembrie, prin Decret Regal, este stabilit salariul minim pentru anul următor. Salariul minim reprezintă suma cu care sunt plătiţi toţi lucrătorii pentru o zi de muncă în orice fel de activităţi: agricultură, industrie sau servicii, indiferent de sex sau vârstă, indiferent dacă lucrătorii sunt casnici, desfăşoară activităţi permanente, temporare, sezoniere sau de altă natură.

Salariul minim se stabileşte după consultarea cu cele mai reprezentative sindicate şi angajatori, ţinând cont de indicele preţurilor de consum, productivitatea medie la nivel naţional, condiţiile economice generale. Suma poate fi fixată pe zi de muncă sau pe oră.

O modificarea a nivelului de bază se realizează de două ori pe an, dacă se constată că estimările iniţiale nu mai sunt îndeplinite.

	Tipul activităţii
	Salariul minim/h
	Salariul minim/zi
	Salariul minim/

săptămână
	Salariul minim/lună

	activităţi casnice
	5,08
	
	
	

	activităţi temporare
	
	30,72
	
	

	activităţi regulate
	
	
	148,88
	655,08


În ceea ce priveşte nivelul non-contributiv de asistenţă socială, aceasta cuprinde trei forme
:
• beneficii sociale legate de şomaj (securitatea socială în cazurile de şomaj, şomajul în rândul muncitorilor agricoli temporari şi veniturile legate de inserţia activă), care intră în vigoare atunci când perioada de acordare a prestaţiilor de tip contributiv pentru şomaj s-a încheiat. Se acordă în anumite condiţii, atunci când se constată lipsa de resurse a unei familii cu copii în întreţinere.

• pensiile non-contributive şi beneficiile sociale acordate pentru copiii aflaţi în întreţinere, cu anumite niveluri de handicap. Acestea sunt reglementate de Legea nr. 26/1990.

• veniturile minime regionale de inserţie, care au ca public ţintă persoanele cu vârste cuprinse între 25 şi 64 de ani, ce se află în situaţii de sărăcie extremă şi au dificultăţi legate de integrarea socială şi/sau cu ocuparea forţei de muncă. Accesul la acest ultim mod de protecţie socială este supusă unor condiţii stricte iar intensitatea sa de protecţie este scăzută, cu toate că există programe de activitate variate. În fapt, venitul minim de inserţie se acordă doar în câteva regiuni: Ţara Bascilor, Navarra şi Catalonia.

Subvenţia de securitate socială se acordă persoanelor cu vârsta mai mare de 45 de ani, în special celor cu vârsta mai mare de 52 de ani, venitul acordat reprezentând 75% din venitul minim garantat. Se acordă pe o perioadă de 6 luni, cu posibilitate de prelungire. 

Situaţia este similară şi pentru sumele acordate muncitorilor sezonieri, cu amendamentul că plăţile se pot face începând cu vârsta de 16 ani. După vârsta de 52 de ani, subvenţia se acordă până la vârsta pensionării. 

Sumele reprezentând schemele de inserţie se acordă şomerilor pe o perioadă de maxim 11 luni, dacă nu au avut un loc de muncă în ultimul an calendaristic sau dacă gradul de invaliditate este mai mare de 33%, emigranţilor sau persoanelor care au renunţat la pensie pentru a intra în câmpul muncii, dar au rămas ulterior şomere. 

Venitul minim de inserţie regional se acordă persoanelor cu vârsta cuprinsă între 25 şi 64 de ani, în unele cazuri de la 18 ani, şi reprezintă tot un procent de 75% din venitul minim garantat. Se acordă pe o perioadă de 6-12 luni.

Eficacitatea politicilor sociale împotriva excluziunii sociale depinde de trei factori:

- numărul locurilor de muncă şi tipul acestora;

- veniturile obţinute;

- calitatea serviciilor publice, care răspund nevoilor de bază. 

Potrivit prevederilor Legii generale privind securitatea socială, nr. 1/1994, activitatea de protecţie cuprinde următoarele aspecte
:

- îngrijirea sănătăţii cetăţenilor în cazul naşterii copiilor, bolilor şi accidentelor comune sau profesionale, indiferent dacă persoana respectivă este angajată sau nu;

-  recuperarea profesională, în cazurile menţionate mai sus;

- beneficii economice acordate în situaţii de incapacitate temporară de muncă: maternitate, paternitate, risc în timpul sarcinii, risc în timpul alăptării, îngrijirea copiilor afectaţi de cancer sau de o altă boală gravă, invaliditate sau pensionare (în regim contributiv şi necontributiv, şomaj, cazuri de deces, precum şi alte scheme acordate în situaţii speciale sau neprevăzute, stabilite prin Decret Regal, la propunerea ministrului Muncii şi Imigraţiei.

UNGARIA
Aplicarea salariului minim a devenit obligatorie după modificarea în anul 2012 a Codului muncii. Acesta este stabilit de Guvern, după consultarea Consiliului Naţional  Economic şi Social.

În Ungaria există două tipuri de salariu minim - salariul minim stabilit la nivel naţional şi salariul minim garantat. Ambele sunt salarii minime, dar cel garantat este obţinut de lucrătorii profesionişti, care desfăşoară anumite activităţi specializate. De exemplu, dacă un lucrător profesionist efectuează o lucrare auxiliară, are dreptul să primească numai salariul minim, care este mai mic decât salariul minim garantat
.

	Salariul minim/h

(în forinţi)
	Salariul minim/zi
	Salariul minim/

săptămână
	Salariul minim/

lună

	639
	5.110
	25.550
	111.000


Alocaţiile sociale pentru persoanele aflate în câmpul muncii sau care au desfăşurat o activitate sunt acordate cu scopul de a asigura un nivel de trai decent pentru cetăţenii cu vârste cuprinse între 18 ani şi vârsta de pensionare. 

Este posibilă acordarea a două tipuri de alocaţii:

• alocaţia socială ordinară, care depinde de numărul de membrii ai familiei şi venitul total;

• alocaţia de substituţie pentru angajare.

ALTE STATE 

CANADA
Din anul 2015, salariul minim este de 13 dolari canadieni/oră. Fiecare provincie şi teritoriu aflat sub jurisdicţia Canadei are propria sa legislaţie privind salariul minim. 

Modificarea nivelului salariului minim se realizează de către Guvern. Salariile minime, în general, nu cresc în mod automat în funcţie de rata inflaţiei, dar sunt ajustate de către guvernele provinciale şi teritoriale. În aprilie 2007, Yukon a devenit prima provincie care a modificat salariul minim în funcţie de indicele preţurilor de consum. Câteva provincii sunt obligate prin lege să revizuiască nivelul salariului minim în fiecare an sau la doi ani.


Venitul minim obţinut de o persoană care îşi desfăşoară activitatea în cadrul serviciilor sociale finanţate prin diferite programe de Guvern este de 104,5 dolari canadieni/zi. De asemenea, venitul minim obţinut de o persoană care îşi desfăşoară activitatea în cadrul unor societăţi care desfăşoară activităţi sezoniere, în tabere, este de 83,6 dolari canadieni/zi. 

Canada nu are prevederi legale privind beneficiile pentru locuinţe. Cu toate acestea, până la un anumit plafon, cheltuielile legate de încălzire, consumul de electricitate şi apă sunt adăugate la ratele de plată privind asistenţa socială. Capitolul de asistenţa socială este administrată de provincii şi teritorii, care stabilesc propriile scheme de plată.

În Ontario, de exemplu, „ratele de bunăstare” sunt următoarele (în dolari canadieni):

	Structura familiei
	Familie monoparentală
	Cuplu

	Fără copii
	520 (195+325)
	901 (390+511)

	1 copil - sub 13 ani

           - peste 13 ani
	957 (446+511)

997 (486+511)
	1.030 (476+554)

1.066 (512+554)

	2 copii - sub 13 ani

            - unul sub 13, celălalt peste 13 ani

            - ambii peste 13 ani
	1.086 (532+554)

1.126 (572+554)

1.162 (608+554)
	1.178 (576+602)

1.214 (612+602)

1.250 (648+602)


Suma totală de plată constă dintr-o indemnizație de bază şi o indemnizaţie de sprijin necesară plăţii costurilor reale dintr-o locuinţă. 

Beneficiile condiţionate obţinute de un angajat cu venituri mici, care au în întreţinere cel puţin un copil însumează un procent de 8% din venitul net obţinut, după scăderea impozitelor şi contribuţiilor de asigurări sociale, pentru ceea ce depăşeşte 3.750 de dolari/an. Suma este redusă cu 10%, în aceleaşi condiţii, pentru ceea ce depăşeşte 20.921 dolari/an. Suplimentul menţionat mai sus nu ia în calcul numărul de copii aflaţi în întreţinere
.

MEXIC

Venitul minim este de 73,04 MXN/zi, iar salariul mediu este de circa 300 MXN/zi
. Fiecare grupă de muncă (există 59 de astfel de grupe) are un salariu minim, stabilit conform numărului de ore lucrate, în conformitate cu Legea federală a muncii. Durata unei zile de muncă este de 8 ore pe perioada zilei şi de 7,5 ore pe durata nopţii. Salariile minime sunt raportate de către Banco de Mexico.

Deşi nu există o lege specifică privind aplicarea unui salariu minim pe economie, art. 123 din Constituţie reprezintă baza legală pentru salariul minim. Art. 90-97 din Legea federală a muncii cuprind principalele caracteristici ale salariului minim.

Potrivit Constituţiei, salariile minime generale trebuie să fie suficiente pentru a îndeplini cerinţele normale obligatorii ale unei gospodării - sociale, culturale şi educative.

Salariile minime sunt stabilite de un comitet format din reprezentanţi ai lucrătorilor, angajatorilor şi comisiei guvernamentale de profil.

Salariul minim în Brazilia este de 880 BRL/lună
 (ianuarie 2016), nivelul acestuia fiind stabilit de către Institutul de Cercetări Economice Aplicate. Venitul mediu este de 2.492 BRL/lună. Salariul minim este stabilit conform prevederilor Legii nr. 12.382/2011 care defineşte politica salarială pe termen lung şi creşterile anuale.

Legea complementară nr. 103/2000 stabileşte salariul minim regional pentru lucrătorii care nu beneficiază de un salariu minim prevăzut de lege federală sau contractele colective de muncă. Fiecare stat are autonomia de a defini proporţia salariului minim în funcţie de complexitatea muncii (art 7, subsecţ. V din Constituţia Braziliei)
. 

Stabilirea salariului minim se realizează în funcţie de Indicele preţurilor de consum la nivel naţional (INPC), precum şi de variaţia netă a Produsului Intern Brut (PIB) din penultimul an. 

Primul pilon de pensii este format din două scheme
. Regimul general de securitate socială (RGPS) priveşte forţa de muncă din sectorul privat. Acesta este finanţat din impozitele pe salarii (partajate între angajator şi angajat), precum şi din veniturile obţinute din vânzări şi transferuri federale realizate de stat. RGPS este un sistem cu un singur pilon obligatoriu, pay-as-you-go, care este gestionat prin Institutul Naţional de Securitate Socială. Angajaţii din sectorul privat au dreptul să se pensioneze cu o pensie integrală la vârsta de 65 ani, bărbaţii şi 60 de ani, femeile, dacă au o perioadă de cotizare de cel puţin 15 ani. 

Comparativ cu schema privată, angajaţii din sectorul public primesc pensii mai mari pentru perioade de contribuţie mai scăzute (10 ani). Pentru a avea dreptul la o pensie completă, vârsta legală de pensionare este de 60 ani pentru bărbaţi şi 55 de ani pentru femei. Acest lucru se aplică numai noilor membri care intră în sistem. Cei care au fost deja angajaţi în sectorul public pot ieşi la pensie la vârsta de 53 de ani, bărbaţii, şi 48 de ani, femeile.

De la data de 1 ianuarie 2005, toţi cetăţenii brazilieni şi rezidenţii care se află de cel puţin 5 ani pe teritoriul Braziliei primesc un beneficiu financiar anual, indiferent de statutul lor socio-economic, conform prevederilor Legii nr. 10.835/2004
.
Aplicarea legii s-a făcut în etape, prioritate având persoanele cele mai sărace. Valoarea beneficiului este egală pentru toate persoanele, trebuind să fie suficiente pentru a satisface cheltuielile minime legate de alimente, educaţie şi sănătate.

Plata acest beneficiu se poate face în tranşe lunare egale, nefiind impozabil. 

Prestaţiile de securitate socială pot fi primite numai de cetăţeni brazilieni şi străini care contribuie la sistemul de securitate socială sau dacă desfăşoară activităţi independente. Ministerul Protecţiei Sociale este organismul guvernamental care supraveghează acordarea de prestaţii privind securitatea socială în Brazilia. Pentru a beneficia de prevederile schemelor de plată, persoana respectivă trebuie să fie înregistrată şi să contribuie lunar la sistemul de securitate socială. Un angajat va plăti un procent cuprins între 8 şi 11%, iar o persoană care desfăşoară activităţi independente va plăti un procent de 20%. Această contribuţie garantează că un contribuabil sau familia lui vor primi bani în caz de boală, rănire, accident, sarcina sau deces al beneficiarului.

Japonia
În Japonia, salariul minim reprezintă o medie ponderată a câştigurilor salariale la nivelul unei ore de lucru. În practică se aplică două tipuri de salarii minime: 

- unul la nivel regional, care se aplică tuturor angajaţilor dintr-o regiune, indiferent de tipul de industrie. Cele mai mari salarii plătite sunt în regiunile Tokyo, Kanazawa şi Osaka; cel mai mic se plăteşte în Okinawa, Nagasaki, Miyazaki, Much, Kumamoto, Kochi şi Tottori.

Salariul minim ponderat este de 907 JPY/h (circa 7 euro). 1 Yen japonez este egal cu 0,0076 Euro. Salariul anual este de aproximativ 12.000 euro.

SUA

În luna aprilie 2014, Senatul SUA a dezbătut Legea privind echitatea salariului minim, care prevede creşterea salariul minim la 10,1 dolari/oră în următorii doi ani
. 

De asemenea, prin adoptarea acestei legi se modifică şi Codul fiscal. Astfel, din anul 2017, deducerea din indemnizaţia lunară creşte la 500 de dolari, dacă suma respectivă este utilizată pentru cumpărarea de active pentru afaceri, inclusiv programe de calculator sau este folosită pentru îmbunătăţirea dotărilor locuinţei sau ale altor proprietăţi, inclusiv cele folosite în afaceri.

În sistemul de housing benefits, Statele Unite aplică 53 de programe: de la reglarea ratei de asigurare a locuinţei, în conformitate cu veniturile realizate şi acordarea de fonduri pentru persoanele cu disabilităţi care doresc să-şi îmbunătăţească condiţiile de locuit, până la acordarea fondurilor necesare pentru plata cheltuielilor legate de încălzirea locuinţei şi curentului electric, pentru persoanele care sunt sprijinite în programele de combatere a excluziunii sociale.

De asemenea, Statele Unite aplică mai multe programe sociale care să asigure un venit minim garantat pentru persoanele care îndeplinesc anumite criterii, fie că sunt active, fie că sunt persoane cu dizabilităţi. De exemplu, Serviciul privind securitatea veniturilor este un program guvernamental care oferă stipendii pentru persoanele cu venituri mici, indiferent de vârstă. Un alt astfel de program este finanţat din impozitele pe salarii, fiind gestionat de către Autoritatea pentru securitate socială.

II. MĂSURI DE ÎNCURAJARE A MUNCII  
AUSTRIA
Stimularea ocupării tinerilor în contextul crizei
 - pachet de măsuri lansat în anul 2008. Acest pachet a oferit suport pentru ucenicie, plasare la locul de muncă, formare ţintită sau subvenţionată tinerilor sub 18 ani ca garanţie pentru formare şi celor cu vârsta de 19-24 de ani aflaţi în şomaj care nu au găsit un loc de muncă în ultimele 6 luni. Există şi o formă de ucenicie proiectată pentru persoane tinere dezvantajate.

Scheme de subvenţii ale salariilor pentru angajarea sau menţinerea în ocupare a lucrătorilor vârstnici – angajatorii sunt permanent scutiţi de plata contribuţiilor pentru şomaj (3,25 % din salariu) dacă angajează persoane de 50 de ani sau peste. Acest bonus reprezintă prima parte a sistemului Austrias BonusMalus, în care „malus” reprezintă o penalitate plătită pentru concedierea lucrătorilor de 50 de ani şi peste. Este redusă simultan şi contribuţia angajatului la sistemul de securitate socială pentru lucrătorii vârstnici (bărbaţi de 58 de ani şi peste, iar pentru femei 56 de ani şi peste) până la 12,7% din salariul brut pentru cei în vârstă de 60 de ani şi peste. Mai sunt prevăzute şi alte subvenţii salariale până la 100% din salarii pentru perioade de până la 2 ani, oferite lucrătorilor vârstnici cât şi altor grupuri ţintă.

Programul de acordare a microcreditelor demarat în mai 2010 - PROIECTUL „MIKROKREDIT”
 este adresat persoanelor fără ocupaţie, celor defavorizate pe piaţa locurilor de muncă, persoanelor afectate de sărăcie sau cu risc mare de sărăcie, precum şi celor fără acces la piaţa clasică a creditelor. Acesta urmăreşte creşterea nivelului de ocupare a persoanelor fără loc de muncă prin deschiderea unei afaceri proprii şi, în timp, crearea de noi locuri de muncă. Programul este implementat de un parteneriat format din Erste Bank, Austrian Senior Expert Pool (AWS) şi Ministerul Muncii, Protecţiei Sociale şi al Protecţiei Consumatorilor (BMASK). Creditul acordat pentru deschiderea unei afaceri este de 12.500 Euro pentru persoanele fizice şi de 25.000 Euro pentru parteneriate pe o perioadă de 5 ani şi cu rate de dobândă fixă. (Ex. la un credit de 12.500 Euro rata este de 795Euro/ trimestru pe o perioadă de 5 ani, suma totală de rambursat fiind 15.900). 
FRANŢA

Tipuri de măsuri întreprinse de guvernul francez în vederea dezvoltării sectorului ocupării forţei de muncă
:

Contractul pe generaţii. Se adresează tuturor angajatorilor de drept privat (întreprinderi, stabilimente publice industriale şi comerciale cu peste 300 de salariaţi), iar acest contract este adaptat după mărimea companiei, în urma negocierilor. Întreprinderile cu mai puţin de 300 de salariaţi beneficiază de sprijin financiar din partea statului la angajarea unui tânăr cu vârsta sub 26 de ani (30 de ani pentru persoanele cu handicap) pe durată nedeterminată, la menţinerea unui angajat senior cu vârsta peste 57 de ani (55 de ani pentru persoanele cu handicap) şi la angajarea, pe durată nedeterminată, a unui senior cu vârsta peste 55 de ani. Sprijinul financiar se ridică la 12.000 euro pentru o perioadă de 3 ani (4.000 euro anual); pentru dublă recrutare, senior şi junior, sprijinul financiar acordat se dublează.

Programul „Garanţie pentru tineri” se adresează cu precădere tinerilor cu vârste de 18-25 ani, care nu sunt angajaţi, nu urmează o formă de învăţământ ori formare profesională, dovedesc o situaţie precară şi ale căror resurse nu depăşesc plafonul de venituri în cadrul solidarităţii active. Programul constă în garantarea unei prime experienţe profesionale combinată cu o perioadă de coaching dinamic, precum şi garantarea unei indemnizaţii lunare fixe de minimum 461,26 euro, plus un sprijin acordat tinerilor pentru locuinţă.

Contractul de inserţie socială - CIVIS. Se adresează tinerilor cu vârste de 16-26 ani care întâmpină dificultăţi de angajare.  Obiectivul CIVIS este de a organiza, prin instruire personalizată şi regulată, acţiuni necesare inserţiei profesionale a tinerilor. Contractul, a cărui durată este de un an cu posibilitate de reînnoire, se încheie între tânăr şi centrul local de orientare şi informare (PAIO). Tinerii care încheie acest contract şi care au împlinit 18 ani pot beneficia de o indemnizaţie lunară în condiţiile legii.

În contextul strategiei Europa 2020, Comisia Europeană făcut șase recomandări specifice Franței pentru îmbunătățirea performanțelor economice.
 Programul Naţional de Reformă pe anul 2015
 prezintă etapele şi stadiul implementării acestor recomandări: 1) consolidarea strategiei bugetare; 2) reducerea costurilor de muncă; 3) simplificarea regulilor administrative, fiscale şi contabile pentru firme; 4) deschiderea pieţei de bunuri şi servicii şi de profesii reglementate; 5) simplificarea sistemului fiscal şi reducerea impozitelor pe piaţa muncii; 6) ameliorarea pieţei muncii, a dialogului social şi formării profesionale; modernizarea învăţământului şi formării profesionale în vederea facilitării accesului persoanelor vulnerabile.

Întreprinderile foarte mici şi mici/mijlocii sunt coloana vertebrală a economiei franceze deoarece reprezintă 99,8% din totalul întreprinderilor şi folosesc 50% din lucrătorii din Franţa. Deşi au un rol semnificativ, acestea nu contribuie încă la reducerea şomajului, în condiţiile în care se străduiesc din greu pentru a se menţine şi pentru a contribui la bunăstarea economică a ţării. Pentru a încuraja întreprinderile mici să angajeze şi să creeze locuri de muncă, guvernul francez s-a angajat să faciliteze aceste aspecte, prin simplificarea şi clarificarea procedurilor. Un nou pachet de 18 de măsuri, anunţat pe 9 iunie 2015, promite să consolideze iniţiative economice pro-business ale Guvernului, care favorizează întreprinderile foarte mici şi mici, adăugându-se Creditului fiscal pentru Competitivitate şi Ocuparea forţei de muncă (CICE) şi Pactului de Solidaritate şi Responsabilitate (PSR), care sunt concepute pentru a reduce costurile angajării forţei de muncă. Prim-ministrul francez, Manuel Valls, a descris cinci "cele mai emblematice şi de anvergură" măsuri din acest pachet:


1. Facilitarea primului pas. Toate întreprinderile mici vor primi pentru primul angajat un bonus de 2000-4000 euro în primul an şi 2000 euro în al doilea an. Companiile pot solicita acest bonus, pe lângă CICE şi PSR. Împreună, aceste facilităţi trebuie să acopere peste o treime din salariul minim pentru un angajat. Măsura vizează peste 1,2 milioane întreprinderi foarte mici care în prezent nu au niciun angajat, dar desfăşoară o activitate suficient de mare pentru a angaja 1-2 persoane.


2. Eliminarea incertitudinilor în caz de litigiu. Întreprinderile foarte mici şi mici/mijlocii sunt descurajate în a face angajări de teama acţiunilor în contencios privind concedierile. În timp ce acordul de reziliere (concediere convenţională) a reprezentat, în 2008, un prim pas pentru a evita acest risc, în prezent este introdus sistemul compensaţiilor superioare/inferioare care trebuie plătite de angajator atunci când o concediere este contestată în faţa unei instanţe a muncii.


3. Introducerea flexibilităţii. Noile măsuri aduc îmbunătăţiri contractelor de muncă existente: companiile vor putea să reînnoiască contractele pe durată determinată (CDD) de două ori (până în prezent, contractele puteau fi reînnoite o singură dată); acest lucru nu va afecta durata maximă a contractului de muncă pe perioadă determinată, în total de 18 luni. O altă schimbare priveşte contractul de ucenicie, ale cărui 2 luni de probă vor produce efecte din momentul angajării ucenicului la compania respectivă. Acest lucru modifică situaţia de până acum, când perioada de probă se calcula începând cu prima zi de ucenicie la centrul de instruire (CFA), termen care putea să fi expirat la angajarea de facto a ucenicului.


4. Încurajarea companiilor spre extinderea forţei de muncă. Pentru încurajarea întreprinderilor foarte mici şi mici de a depăşi pragurile de 11, 20 sau 50 de angajaţi, acolo unde contribuţiile sociale mari şi taxele/impozitele ii sperie pe angajatori, noua măsură prevede că în momentul în care compania atinge un prag superior la numărul de angajaţi, obligaţiile fiscale vor rămâne neschimbate timp de 3 ani. Noile obligaţii fiscale vor fi datorate, aşadar, după scurgerea termenului de 3 ani.

5. Combaterea abuzurilor în privinţa declarării angajaţilor. Franţa s-a angajat, atât la nivel naţional cât şi european, în combaterea fraudei legate de lucrătorii detaşaţi. Abuzurile sistemului de declarare sunt nocive nu doar pentru sectorul ocupaţional, dar conduc şi la denaturarea concurenţei în detrimentul angajatorilor care respectă legea. În multe domenii, aceste fraude reprezintă un pericol pentru coeziunea socială. Această situaţie este inacceptabilă, atât pentru lucrătorii în cauză, care suferă o formă adesea ruşinoasă de exploatare, precum şi pentru IMM-urile care respectă legea şi sunt afectate de această concurenţă neloială. Cea mai importantă noutate este răspunderea solidară a părţilor, directă şi sancţionabilă pecuniar în mod egal în raport cu sub-contractanţii care angajează lucrători detaşaţi. Astfel, dacă o companie nu respectă obligaţia de a prezenta toate documentele în cadrul desfăşurării unei inspecţii, aceasta va primi aceeaşi sancţiune ca în cazul nedeclarării lucrătorilor detaşaţi.
ITALIA

Creşterea protecţiei sociale pentru lucrători cu contracte pe durată determinată sau cu contracte atipice este o măsură inovativă care presupune aplicarea de pachete de măsuri pasive şi active şi care a condus în anul 2009 la extinderea categoriilor de beneficiari de indemnizaţie de şomaj şi la alţi lucrători care înainte NU au fost eligibili (lucrătorii cu contracte cu durată nedeterminată sau atipice, care pot beneficia de o sumă reprezentând 30% din venitul realizat din muncă în anul anterior momentului înregistrării la şomaj). Simultan cu diversificarea şi extinderea măsurilor pasive de protecţie sunt implementate pachete de proiecte dedicate activării grupurilor afectate concomitent cu menţinerea sustenabilităţii echilibrului bugetar.

Măsură de susţinere a angajatorilor care angajează lucrători vârstnici: angajatorii sunt scutiţi de la plata contribuţiilor pentru asigurări sociale pe o perioadă de 1 an, pentru persoanele vârstnice angajate.

Transferul de competenţe de la nivel central către regiuni şi liberalizarea serviciilor s-a realizat prin reforma din cadrul serviciilor publice de ocupare începută la jumătatea anilor ’90. Competenţele în domeniul pieţei muncii se exercită pe trei niveluri legislative:
 -competenţe legislative exclusive ale statului, referitoare la: dreptul muncii, reglementarea contractului şi raportului de muncă şi a drepturilor sindicale; trecerea de la şcoală la piaţa muncii; mobilitatea geografică a lucrătorilor; securitatea socială şi politicile pasive; drepturile cetăţeneşti şi nivelul prestaţiilor sociale; coordonarea informativă, statistică şi informatică a datelor administrative de la nivel naţional, regional şi local; programarea politicilor naţionale privind piaţa muncii şi garantarea coerenţei acestora în raport cu obiectivele Uniunii Europene: ocupare deplină, formare continuă, ocuparea în rândul femeilor, egalitatea de şanse, lupta împotriva muncii la negru; 
- competenţe legislative împărţite între stat şi regiuni, referitoare la: protecţia muncii; servicii pentru ocupare, bursa naţională pentru ocupare (“Borsa Continua Nazionale del Lavoro
”), integrarea pe piaţa muncii a şomerilor, a persoanelor vulnerabile sau dezavantajate; educaţie; pensii – pilonul II; 
- competenţe legislative exclusive ale regiunilor, referitoare la: formare profesională; orientare profesională; observatorul regional al pieţei muncii. 
Astfel, regiunea monitorizează piaţa muncii regională din perspectivă cantitativă şi calitativă pentru a putea fundamenta politicile de ocupare şi formare profesională; implementează politicile active de muncă şi formare profesională; programează activităţile şi defineşte liniile directoare în colaborare cu sindicatele, patronatele şi cu administraţia locală. 
Principiile care guvernează politicile de ocupare la nivelul regiunii vizează: ocuparea deplină şi asigurarea calităţii muncii; valorizarea competenţelor şi cunoştinţelor persoanelor care intră pe piaţa muncii; asigurarea egalităţii persoanelor pe piaţa muncii; favorizarea accesului la învăţare continuă; favorizarea accesului pe piaţa muncii a persoanelor cu dizabilităţi, delegarea de atribuţii către provincii. 
Activităţi concrete implementate la nivel de regiune: 
a) facilitarea eficientă a concilierii vieţii profesionale cu cea de familie, prin acordarea de sprijin material părinţilor, şi în special mamelor (plata unei părţi a taxei de grădiniţă); finanţarea programelor de formare profesională pentru persoanele care îngrijesc bătrâni; definirea unui sistem de reguli în ceea ce priveşte adaptarea locului de muncă la nevoile persoanei cu dizabilităţi; 
b) reglementarea stagiilor de formare profesională ,,tirocini formativi’’
, având ca scop pregătirea persoanelor la locul de muncă, plata contribuţiilor sociale fiind suportată de către stat. 
c) reglementarea contractului de aprendistat, care poate fi: 
- Contract care se adresează persoanelor cu vârsta mai mică de 18 ani. În urma formării profesionale se obţine un certificat de formare profesională recunoscut la nivel national - de exemplu în regiunea Emilia Romagna 2000 de minori au acest tip de contract. 
- Contractul de ucenicie – ,,aprendistat profesionalizat’’. Durata acestui contract este definită de contractul colectiv de muncă şi are ca scop dezvoltarea competenţelor profesionale corespunzătoare locului de muncă pe care îl deţine persoana cu vârsta între 18 şi 29 de ani. 
- Contract de aprendistat pentru studenţii care fac masterat sau doctorat şi fac stagiul de practică la locul de muncă. 
Angajatorii care derulează astfel de contracte nu plătesc, de regulă, contribuţiile sociale, iar finanţarea tipurilor de formare profesională este făcută de către regiune. 
Contractul de tip 2 există în toată Europa, este reglementat în contractul colectiv de muncă şi are ca scop dezvoltarea de competenţe corespunzătoare la nivel de întreprindere. La acest tip de contract încadrarea se face cu două trepte de salarizare mai jos decât în CCM şi are ca scop facilitarea dobândirii de experienţă în muncă de către tinerii cu vârsta între 18-29 ani.

Amortizatorii sociali – au fost folosiţi la nivelul Italiei inclusiv ca o modalitate de combatere a efectelor crizei economice, întrucât oferă posibilitatea evitării trimiterii angajaţilor în şomaj. Astfel, întreprinderea care are mai mult de 15 lucrători plăteşte o sumă pentru a beneficia de această măsură. Suma este cuprinsă între 0,3 şi 0,9% din tariful/ oră. Amortizatorii se plătesc pentru întreprindere, şi nu pentru angajat. Există mai multe tipuri de amortizatori: 
CASSA INTEGRAZIONE GUADAGNI Ordinaria (CIGO)
: aceasta se acordă pentru o perioadă scurtă de 13 săptămâni şi maxim 52 săptămâni în decurs de 2 ani. 
CASSA INTEGRAZIONE GUADAGNI Straordinaria (CIGS)
 se acordă pentru reorganizarea întreprinderilor. 
Întreprinderile care pot accesa aceste fonduri sunt întreprinderile industriale şi de construcţii care în semestrul anterior au platit contribuţii la amotizatorii sociali pentru minim 15 angajaţi, precum şi intreprinderile comerciale cu minim 200 angajaţi. În 2010 s-a făcut o excepţie pentru întreprinderile comerciale care au mai puţin de 200 angajaţi, dar minim 50. 
Beneficiază de aceasta: muncitorii necalificaţi din fabrică, muncitorii calificaţi, funcţionarii etc., cu condiţia ca aceştia să deţină un contract pe perioadă determinată început de mai mult de 90 zile. Excepţie fac managerii şi cei cu contract de formare profesională. 
CASSA IN DEROGA
 o poate accesa întreprinderea care a accesat CIGO sau CIGS şi nu a terminat reorganizarea propusă. Acest amortizator este reglementat la nivel de regiune şi pentru un timp determinat fiind finanţat prin fonduri de la nivel naţional. În contextul crizei, s-a hotărât să fie alocat întreprinderilor cu mai puţin de 15 angajaţi. 
CONTRACT DE SOLIDARITATE: angajaţilor li se reduce timpul de lucru. În toate aceste cazuri angajaţii rămân în firmă. 
LA PROCEDURA DI MOBILITA
 se aplică atunci când o persoană este concediată şi are dreptul la o indemnizaţie. MOBILITÀ – se adresează şomerilor indemnizaţi sau neindemnizaţi. 
Cadrul general al legii prevede că indemnizaţia se acordă doar şomerilor care au lucrat în domeniul industriei sau comerţului, în al doilea caz doar pentru cei ce provin din întreprinderi comerciale cu peste 200 de lucrători. Lucrătorul primeşte o indemnizaţie în valoare de 950 Euro, în funcţie de vârstă şi perioada lucrată. Dacă şi nivelul de contribuţie la bugetul asigurărilor de şomaj este corespunzător, persoanele de peste 30 de ani vor beneficia de această indemnizaţie timp de 12 luni, persoanele cu vârsta cuprinsă între 40 şi 50 de ani vor beneficia de indemnizaţie 24 de luni, iar cele de peste 50 de ani vor avea acest beneficiu timp de 36 de luni. Prin derogare de la legea generală, în perioada crizei economice li se acordă beneficii şi persoanelor şomere provenind din sectorul serviciilor. Acestea primesc, din bugetul asigurărilor pentru şomaj, pentru o perioadă de 10 luni, echivalentul a 60% din salariu. Această prevedere are caracter temporar şi se aplică doar pe perioada în care se resimt efectele crizei economice.
Modelul nucleelor teritoriale pentru integrarea pe piaţa muncii a persoanelor cu dizabilităţi este un instrument utilizat la nivel de provincie şi se referă la constituirea unor grupuri de lucru alcătuite din persoane care activează în serviciul de ocupare, serviciile sociale din primării şi serviciile de sănătate publică. Toţi colaborează pentru a facilita integrarea pe piaţa muncii a persoanelor cu dizabilităţi astfel: 
a) provinciile pun la dispoziţie centrele de ocupare şi fac politicile de formare profesională; 
b) primăriile pun la dispoziţie asistenţi sociali care pot facilita integrarea în muncă a persoanelor cu dizabilităţi; 
c) AUSL – agenţiile de sănătate publică - pun la dispoziţie pesonalul care va acorda persoanelor cu dizabilităţi asistenţă specială; 
d) operatorii voluntari şi cooperativele - ajută persoanele cu dizabilităţi să se integreze; 
e)agenţiile de formare profesională - spijină persoanele cu dizabilităţi să obţină competenţele necesare locului de muncă. 
În cadrul fiecărui centru de ocupare din provincie există şi un astfel de nucleu. De exemplu, în provincia Emilia Romagna există 7 centre de ocupare cu 7 nuclee, unde sunt înregistrate 6000 de persoane cu dizabilităţi.

Nucleul teritorial se ocupă de: analiza caracteristicilor locului de muncă în cadrul întreprinderii; punerea în legătură a cererii cu oferta; menţinerea permanentă a legăturii cu întreprinderea; susţinerea lucrătorului pentru integrare; controlul procesului de încadrare în muncă; sprijinirea familiilor persoanelor cu dizabilităţi prin oferirea de consiliere. 
Din nucleele teritoriale fac parte: medici, asistenţi sociali, formatori, tutori, angajaţi ai serviciilor de ocupare, voluntari. În mod obligatoriu, trebuie să existe un coordonator (cel care selecţionează locul de muncă, îl analizează, decide cine ar putea să se adapteze locului de muncă) şi un tutore (acompaniază persoanele cu dizabilităţi în cadrul întreprinderii şi le acordă suport pentru integrarea la locul de muncă). 
Legea nr.6/1999 prevede că orice întreprindere care are mai mult 15 de angajaţi să angajeze o persoană cu dizabilităţi. În cazul în care întreprinderea are mai mult de 30 angajaţi, există obligativitatea angajării a 2 persoane, ş.a. Întreprinderea poate opta pentru plata unei sume de bani, direcţionată ulterior spre susţinerea activităţii nucleelor teritoriale. 
Centrele de ocupare integrează în baza lor de date şi persoanele cu dizabilităţi. De asemenea, centrul de ocupare elaborează un profil al persoanei care se potriveşte cel mai bine unui loc de muncă. Persoana cu dizabilităţi trece printr-o comisie care stabileşte tipul de muncă pe care îl poate desfăşura.

Sistemul informativ pentru ocupare şi formare profesională, Excelsior. Începând cu anul 1997, Uniunea Italiană a Camerelor de Comerţ, Industrie, Artizanat şi Agricultură, în colaborare cu Ministerul Muncii şi Uniunea Europeană, a realizat acest sistem care realizează anual prognoza privind cererea de forţă de muncă şi nevoile de formare profesională exprimate de întreprinderi, furnizând indicaţii deosebit de utile, în special pentru programarea necesarului de formare, pentru realizarea orientării profesionale şi pentru implementarea politicilor active pe piaţa muncii.

Metode inovative semnificative:

 Diversificarea serviciilor publice în vederea susţinerii flexibilizării pieţei muncii, realizat de Centrul de Ocupare Modena, Italia. Centrul susţine diversificarea serviciilor publice în vederea flexibilizării pieţei muncii, ca măsură de creştere a ocupării la nivel regional.  

Grup ţintă: Persoanele aflate în şomaj sau în căutarea unui loc de muncă, precum şi întreprinderile.  

Obiective: Serviciile acordate lucrătorilor sunt adaptate fiecărei persoane, în contextul modificării condiţiilor de piaţă şi a progresului tehnologic, venind în întâmpinarea cererii de forţă de muncă a companiilor. În acest sens a fost modificat cadrul de reglementare prin introducerea unor noi contracte: Co.co.co. – contract de colaborare, Contract de lucru intermitent, Contract temporar de muncă, LOA - Muncă ocazională, Mini-contract de muncă pe durată determinată (colaborare), Contract de muncă part-time şi Contract de administrare de muncă.

MAREA BRITANIE

În Marea Britanie, Departamentul pentru muncă şi pensii (DWP) este respondabil cu conceperea politicilor privind piaţa muncii. Serviciul public de ocupare, Jobcentre Plus (JCP), parte integrantă a DWP din 2002 prin intermediul unificării Servicului de ocupare a forţei de muncă şi Agenţiei pentru acordarea beneficiilor sociale, implementează serviciile de brokerage pentru angajatori, măsurile active ale politicii ocupării forţei de muncă şi administrează plata ajutoarelor sociale către beneficiari (măsuri pasive). 

Employment and Support Allowance (ESA)
 

Este un ajutor financiar acordat persoanelor bolnave sau cu dizabilităţi, care nu-şi pot exercita dreptul la muncă (total sau parţial).

Se acordă persoanelor care:

- nu pot obţine Statutory Sick Pay (concediu pe caz de boală) sau acest beneficiu a expirat;
- sunt angajaţi pe cont propriu (self-employed) sau sunt şomeri;

- beneficieză de indemnizaţia pentru concediul de creştere a copilului sau nu au putut să reînceapa munca datorită unei boli sau dizabilităţi;

- nu au vârsta de pensionare;

- au avut o boală sau dizabilitate care îi împiedică să muncească cel puţin 4 zile consecutiv, respectiv minim 2 din 7 zile consecutiv, sau primesc un tratament medical special.

Se acordă în două faze:

- primele 13 saptamani, timp în care se stabileşte cu ajutorul Work Capability Assessment
 cât de mult este afectat dreptul la muncă datorită bolii sau a dizabilităţii; tot în acest răstimp aplicantul va beneficia de asistenţă din partea unui specialist al Jobcentre Plus în vederea identificării oportunităţilor de muncă;

- începând cu săptămână a 14-a va intra în vigoare acordarea propriu-zisă a beneficiului dacă se constată că boala sau dizabilitatea afectează dreptul la muncă.

Beneficiarul acestui tip de ajutor poate fi plasat într-un Work Related Activity Group (dacă dizabilitatea nu împiedică decât parţial dreptul la muncă) sau într-un Support Group (dacă dizabilitatea împiedică serios dreptul la muncă). Beneficiarul acestui tip de ajutor poate munci pe perioada desfăşurării programului în următoarele condiţii:

- nu mai mult de 16 ore/săptămână, cu un salariu de maxim £93/ săptămână, maxim 52 de săptămâni;

- nu mai mult de 16 ore/săptămână, cu un salariu de maxim £93/săptămână dacă beneficiarul face parte dintr-un Support Group;

- munceşte şi câstigă maxim 20£/săptămână;

- munceşte şi câştigă maxim 107.50£/săptămână în condiţiile în care desfăşoară o muncă avizată ca fiind pentru persoanele cu dizabilităţi, sub supravegherea unui angajat al unei autorităţii locale sau organizaţii voluntare (Supported Permitted Work).

Jobseeker Allowance (JSA)

Este un ajutor financiar de aproximativ 50 - 100 lire pe săptămână/ familie. 
Se acordă persoanelor care:

- au vârsta de peste 18 ani şi care nu au vârsta de pensionare (sub 66 de ani);

- se află în căutarea unui loc de muncă sau muncesc sub 16 ore/ săptămână sau 3 zile pe săptămână;

- au un venit familial scăzut.

În acelaşi timp, beneficiarul acestui ajutor va primi consultanţă şi sfaturi cu privire la găsirea unui loc de muncă din partea Jobcentre Plus.


Income Support


Este un ajutor financiar acordat celor cu venituri mici în cuantum de £57,90 - £1114 pe săptămână/ familie.

Se acordă următoarelor categorii de persoane:

- rezidentilor în Marea Britanie, care au vârsta de peste 18 ani,  celor care nu au vârsta de pensionare, femeilor însărcinate, însoţitorilor de persoane cu dizabilităţi, persoanelor care au în îngrijire unul sau mai mulţi copii cu vârsta cuprinsă până în 5 ani, famililor sau persoanelor cu dizabilităţi; 
- persoanelor care au venituri mici;
- celor care lucrează mai puţin de 16 ore/ săptămână (şi în cazul în care partenerul lucrează mai puţin de 24 de ore pe săptămână);
- nu sunt studenţi full-time (cu câteva excepţii);
- nu au economii mai mari de 16.000£.
În cazul familiilor numai unul dintre soţi poate aplica, acest beneficiu acordându-se pentru întreaga familie.


Working Tax Credit


Este un ajutor financiar acordat de guvernul britanic celor care au împlinit vârsta de 16 ani, locuiesc în Marea Britanie, muncesc şi au venituri reduse. Pot aplica atât persoanele singure, cât şi cuplurile (se va acorda unitar pentru ambii parteneri), atât cei care muncesc ca angajaţi, cât şi angajaţiilor pe cont propriu (pentru adulţii cu vârstă de peste 25 de ani numărul minim de ore/ săptămână lucrate trebuie să fie minim 30, iar pentru cei de peste 60 de ani minim 16). Cuantumul acestui tip de ajutor diferă în funcţie de:

· vârsta aplicantului şi a partenerului;
· numărul de copii care se află în întreţinere;

· numărul de ore/ săptămână afectate muncii;

· venitul săptămânal mediu al aplicantului/ cuplului;

· eventuale dizabilităţi ale aplicantului/ membrilor familiei.

New Enterprise Allowance
 – iniţiativă a Jobcentre Plus, concepută să vină  în sprijinul financiar al persoanelor aflate în căutarea unui loc de muncă, părinţilor singuri precum şi a persoanelor care beneficiază de prestaţii de boală, care doresc să înceapă o afacere pe cont propriu; implementată în anul 2011, măsura a facilitat materializarea a 77.000 de idei de afacere; mai mult, 1 din 5 afaceri lansate cu ajutorul programului a fost începută de către o persoană care beneficia de prestaţii sociale pentru persoanele cu handicat. Persoanele care doresc să acceseze programul trebuie să aibă minim 18 ani şi să beneficieze de indemnizaţia de şomaj, alocaţia pentru încadrarea în muncă şi sprijin acordată în funcţie de venituri sau de alocaţia pentru venitul minim garantat. Persoanele care accesează programul primesc o alocaţie săptămânală timp de 26 de săptămâni în valoare totală de 1274 £ precum şi de posibilitatea acordării unui împrumut în vederea deschiderii propriei afaceri, care va fi returnat ulterior. Fiecare idee de afacere trebuie supusă unui proces de evaluare în vederea aprobării. Beneficiarii programului vor putea lucra 16 ore sau mai mult pe săptămână.

Access to Work
 - intervenţie pe piaţa muncii de reabilitare a persoanelor cu capacitate de muncă redusă temporar sau permanent; ajută participanţii să se integreze, respectiv să se adapteze la propriul handicap, la condiţiile de mediu şi de muncă şi să-si dezvolte competenţele necesare pentru integrarea în câmpul muncii. Persoanele care au 16 ani sau peste pot accesa programul în vederea: 

- acoperirii costurilor generate de achiziţionarea echipamentului pentru persoanele cu dizabilităţi, 

- acoperirii cheltuielilor de transport atunci când nu pot folosi transportul în comun, 

- acordării asistenţei profesionale individualizate la locul de muncă, 

- desfăşurării cursurilor de formare privind nevoile persoanelor cu handicat la locul de muncă, 

- acoperirii costurilor determinate de mutarea echipamentului specific. 
Începând cu 1 octombrie 2015 suportul financiar acordat persoanelor cu dizabilităţi a fost plafonat la 40.800 £/ an.

Help with moving from benefits to work
 – program special creat de către serviciile de ocupare din Marea Britanie pentru persoanele care beneficiază de indemnizaţia de şomaj pentru o perioadă mai lungă de 3 luni sau de alocaţia pentru încadrarea în muncă şi sprijin acordată în funcţie de venituri. În cadrul programului sunt organizate cursuri de pregătire profesională şi suport pentru o perioadă de până la 2 ani în vederea susţinerii persoanelor în trecerea de la inactivitate la ocupare.

Work experience – program destinat tinerilor între 16 şi 24 de ani, beneficiari ai indemnizaţiei de şomaj, care doresc să câstige experienţă în muncă. Persoanele participante vor putea lucra între 2 şi 8 saptamani, timp de 25-30 de ore pe săptămână.

Work Together
 – program naţional de stimulare şi implicare a şomerilor şi persoanelor aflate în căutarea unui loc de muncă în acţiuni de voluntariat ca mijloc de creştere a şanselor de angajare pe piaţa muncii. Jobcentre Plus are rolul de a manageria bazele de date privind organizaţiile voluntare participante, centrele de voluntariat precum şi organizarea parteneriatelor şi reţelelor de voluntariat de la nivel local. Participarea la programul Work Together nu constituie un criteriu de eligibilitate în vederea accesării ajutorului de şomaj. Programul este destinat tuturor grupelor de vârstă, fără excepţii, fiind constat faptul că persoanele de peste 25 de ani, fără dizabilităţi, sunt atrase în mai mare măsură de ideea participării la acţiuni voluntare. 

Work trials – măsură care vine în sprijinul celor care doresc să lucreze şi să beneficieze în acelaşi timp de ajutorul social. Perioada de probă poate dura până la 30 de zile lucrătoare, cu posibilitatea semnării unui contract de muncă. 

Universal Jobmatch
 – platformă on-line gratuită, pusă la dispoziţia persoanelor care îşi caută un loc de muncă precum şi angajatorilor. Aplicanţilor li se facilitează crearea de profile, modele de CV-uri şi scrisori de intenţie în vederea participării la interviuri de angajare. 

Job Fairs
 (târguri de joburi şi carieră) organizate prin intermediul Jobcentre Plus, la care pot participa atât şomerii cât şi cei aflaţi în căutarea unui alt loc de serviciu cu normă întreagă sau part-time.

OLANDA
Planul Naţional de Acţiune pentru Tineri şi Ocupare, introdus în anul 2009 ca răspuns la criză, este concentrat asupra: creşterii nivelului de calificări, prin oferirea unui an suplimentar de educaţie tinerilor care părăsesc sistemul. Sunt realizate investiţii în predare, îngrijire şi suport în vederea prevenirii abandonului şcolar. Au fost lansate 5 programe pilot pentru încurajarea cooperării dintre şcoli şi IMMuri în vederea cunoaşterii, de către tinerii care părăsesc şcoala, a spectrului de competenţe cerute de IMMuri. Sunt organizate întâlniri între angajatori şi tineri şi este stimulată dezvoltarea acţiunilor de mentorat.

Programul de parteneriat realizat în 2010 de către partenerii sociali din industria de construcţii în contextul crizei. Au fost create diverse forme de subvenţionare şi stimulente pentru angajatori în vederea cointeresării acestora să-şi formeze şi recalifice lucrătorii în timpul crizei, ca alternativă la concediere. Prin angajarea şi pregătirea tinerilor prin contracte de ucenicie se urmăreşte obţinerea, de către lucrători, a unui nivel de calificare înalt şi foarte înalt care să asigure creşterea competitivităţii firmelor în care lucrează. Programul este finanţat din fondul de formare profesională a sectorului construcţii. Partenerii sociali intenţionează să implementeze acelaşi program şi în alte sectoare. 

Centrul pentru cunoaştere „Fundeon” al partenerilor sociali din construcţii a dezvoltat măsuri de formare modulate. În primul an de existenţă au participat 300 de firme, fiind pregătiţi 3000 de angajaţi pe parcursul a 9000 de zile (aproximativ 30 de zile de persoană). Angajaţii au primit salarii compensatorii pentru aceste zile de formare iar măsurile de formare nu au fost taxate. În schimb, firmele participante au încheiat 1000 de contracte de ucenicie.
Reformele majore în domeniul securităţii sociale au fost implementate la începutul anilor 2000 şi sunt orientate în direcţia îmbunătăţirii de oportunităţi pentru tinerii care intră pe piaţa muncii, fiind întărite şi de obligaţiile acestora de a găsi un loc de muncă sau de a-şi îmbunătăţi şansele de ocupare. Actorii principali sunt: Centrul pentru Muncă şi Venituri (Centre for Work and Income - CWI) 
, care intră primul în contact direct cu persoana aflată în căutarea unui loc de muncă şi Agenţia pentru Asigurări Sociale (The Social Insurance Agency - UWV)
, cea care plăteşte şomerului asigurarea de şomaj şi protecţia pentru persoanele cu dizabilităţi, cât şi municipalităţile care acordă asistenţă socială. Aceşti actori formează aşa numitul “Lanţ pentru Muncă şi Venituri” - “Chain for Work and Income” format în 2002 pe baza legii SUWI Law (Legea asupra implementării structurii pentru muncă şi venituri /Law on implementation structure for work and income)
. În anul 2006 s-a îngustat baza de eligibilitate pentru asigurarea de şomaj. Astfel acest drept a devenit mai puţin accesibil pentru tineri, iar dreptul la asigurarea de şomaj revine exclusiv persoanelor care au contribuit la acest fond. Totuşi persoanele tinere în vârstă de 18 ani şi peste pot aplica pentru primirea de asistenţă socială din partea municipalităţii.
Ofensiva de stopare a abandonului şcolar, demarată în februarie 2007, şi-a propus ca obiectiv înjumătăţirea acestei rate prin cooperare între guvern, părinţi, şcoli, comunitatea de afaceri (prin organizarea de experienţe la locul de muncă sau în locuri destinate practicii/învăţării), lucrători sociali, autorităţile locale şi poliţie. O atenţie specială va fi acordată zonelor cu vecinătăţi cu probleme. O soluţie pentru aceste zone este reprezentată de înfiinţarea Centrelor pentru Tineri şi Familie care vor furniza suport pentru tineri şi părinţi.
 În fiecare municipiu sunt organizate Centre Regionale de Raportare şi Coordonare cu privire la abandonul Şcolar - Early School-Leavers Regional Reporting and Co-ordination Centre. 
La iniţiativa Comitetului pentru Şomajul Tinerilor (Youth Unemployment Taskforce) 2003-2007 a fost iniţiată legea calificărilor în august 2007(Kwalificatieplicht Wet). Tinerii care la împlinirea vârstei de 18 ani nu au încheiat educaţia de bază (startkalificatie, echivalentul ciclului gimnazial superior) trebuie să urmeze un program de educaţie cu normă întreagă. Pentru tinerii care sunt în vârstă de 18-27 ani şi nu au încheiat cu succes ciclul gimnazial superior a fost lansată introducerea obligatorie începând cu anul 2009 a legii a studiului sau muncii study/work (Leerwerkplicht Wet) by 2009.
Trecerea de la responsabilitatea publică la cea privată pentru persoanele cu dizabilităţi. Principala caracteristică a sistemului este trecerea de la responsabilitatea publică la cea privată, transferul responsabilităţii pentru persoanele cu dizabilităţi de la stat către cel care a creat dizabilitatea, respectiv angajatorul. Sistemul de scheme pentru combaterea dizabilităţii şi acordarea de beneficii în caz de dizabilitate este complex şi diversificat. Pentru dizabilităţile pe termen lung, beneficiul se acordă în concordanţă cu sistemul WIA (Work and Income according to Labour Capacity Act), beneficiari ai acestuia fiind cca. 600 mii oameni. Nivelul beneficiilor se stabileşte în funcţie de salariul avut la data survenirii dizabilităţii. Pentru tineri, beneficiul se acordă potrivit sistemului WAJONG (Diseblement Assistance Act for Handicaped Joung Persons), beneficiarii fiind în jur de 200 mii. Nivelul beneficiului este stabilit în concordanţă cu salariul minim pe economie (de cca. 1.400 EURO). UWV, în cadrul diviziilor sale de administrare a beneficiilor şi evaluare a dizabilităţii, este cel care monitorizează concediile medicale ce sunt suportate în totalitate de către angajatori. Concediul medical are o durată de până la 2 ani şi poate fi prelungit la 3 ani, cu justificarea de către angajator a măsurilor pe care le-a luat pentru reintegrarea pe piaţa muncii a persoanei care se află în concediu medical. Monitorizarea concediilor medicale a permis UWV de a desfăşura o serie de iniţiative adresate atât angajaţilor cât şi angajatorilor pentru combaterea înbolnăvirilor la locul de muncă care să impună acordarea de concedii medicale. De asemenea, el suportă financiar concediile medicale pentru acei lucrători pentru care angajatorii nu au plătit asigurările medicale, considerând acest serviciu o „plasă de siguranţă” pentru angajaţi. În 2010, au beneficiat de această „plasă de siguranţă” cca. 100 mii persoane. Beneficiarii de concedii medicale sunt stabiliţi prin Legea concediului medical.

Reforma pensiilor cu consecinţe efective asupra vârstei de ieşire de pe piaţa muncii, respectiv măsuri de reducere a stimulentelor pentru pensionarea anticipată. 
Se evidenţiază o provocare majoră pentru politicile de ocupare, şi anume aceea de a găsi echilibrul potrivit între măsurile de eliminare a stimulentelor de pensionare anticipată şi măsurile de promovare de oportunităţi cât mai bune pentru ocuparea persoanelor vârstnice. 
Stimularea angajării sau menţinerii în activitate a persoanelor vârstnice - angajatorii sunt scutiţi de la plata primei părţi a contribuţiilor pentru protecţia persoanelor cu dizabilităţi pentru oricare angajat în vârstă de 55 de ani şi peste. Aceste scutiri sunt acordate cu condiţia ca angajatul să nu fi fost angajat în ultimele 6 luni de la încheierea ultimului contract de muncă.

Metode inovative semnificative:
 E-servicii de ocupare pentru reintegrare rapidă pe piaţa muncii, implementat de către agenţia SZW din Olanda. 

Grup ţintă: Proiectul se adresează persoanelor aflate în şomaj, beneficiarilor de prestaţii sociale, persoanelor aflate în căutarea unui de loc de muncă şi persoanelor cu dizabilităţi.
Obiective: Conceptul a putut fi implementat datorită faptului că peste 90% din populaţia Olandei are acces la internet şi utilizează serviciul online. Accesarea serviciului se face pe un site specializat (werk.nl
), iar în decursul primelor 3 luni relaţia dintre serviciu şi beneficiar este exclusiv electronică. Tot în această perioadă se acordă beneficii celor îndreptăţiţi şi alte facilităţi pentru reintegrarea lor pe piaţa muncii. Prin intermediul site-ului, beneficiarul comunică informaţiile personale care stau la baza elaborării profilului său de şomer în căutarea unui loc de muncă, se stabilesc serviciile de care acesta are nevoie şi de care poate beneficia; totodată, beneficiarul poate afla cine sunt ofertanţii de locuri de muncă şi unde se află ei pe teritorul Olandei, iar pe de altă parte, serviciul de ocupare urmăreşte în permanenţă frecvenţa căutării unui loc de muncă de către şomer. Dacă în termen de 3 luni beneficiarul nu s-a reintegrat pe piaţa muncii, acesta este contactat direct pentru un program personalizat de reintegrare.  
Rezultate: Până în anul 2010 a existat un program pilot pentru 5 agenţii, urmând ca la sfârşitul anului 2012 proiectul să fie extins la nivel naţional.
SPANIA
Stimularea antreprenoriatului pentru tineri în Spania a fost lansată începând cu 2007. Astfel tinerii cu vârste sub 30 de ani care au obţinut statutul de lucrători pe cont propriu au beneficiat de reduceri ale contribuţiilor la securitatea socială de 30% pentru 30 de luni.

Crearea, în noiembrie 2008, a Fondului de Stat pentru Investiţii Locale cu un buget de 8 miliarde de Euro. Se adresează sectorului construcţii: arhitectură, inginerie, infrastructură şi conservarea moştenirii locale şi istorice. Au fost alocaţi 5 miliarde de EURO în 2010. Grupul ţintă este reprezentat de absolvenţii de facultăţi şi de tinerii şomeri, încurajând micile localităţi să investeaască în proiecte sustenabile tehnologic şi integrate în mediul înconjurător care să ofere şi servicii de îngrijire pentru persoanele dependente şi pentru persoanele cu dizabilităţi. Între obiectivele proiectului este vizată şi creşterea productivităţii pe termen lung a economiei spaniole, contribuind chiar la schimbarea modelului economic spaniol.

Stimularea angajării sau menţinerii în activitate a persoanelor vârstnice.
Diminurea contribuţiilor pentru securitate socială pentru companiile care angajează şomeri vârstnici, după următoarele grupuri ţintă:

- pentru grupa de vârstă de la 45 la 54 de ani, 50% în primul an şi 45% pentru anii următori pentru angajare de bărbaţi şi de 60% şi 55% pentru femei;

 - pentru grupa de vârstă de la 55 la 64 de ani, 55% în primul an şi 50% penru anii următori pentru angajare de bărbaţi şi de 65% şi 60% pentru femei.

Măsura de reducere a contribuţiilor pentru securitatea socială se aplică şi pentru angajatorii care au angajaţi lucrători în vârstă de 60 de ani şi peste şi care au cel puţin 5 ani de activitate ca vârstnici.

Modelul de implementare a politicilor de ocupare a forţei de muncă a fost adoptat, printre alte motive, şi de recunoaşterea progresivă a diferenţelor semnificative existente între diversele regiuni privind distribuţia venitului pe cap de locuitor sau ratele de şomaj şi ocupare a forţei de muncă. Aceste diferenţe determină necesitatea de a aborda strategiile de ocupare a forţei de muncă în conformitate cu caracteristicile socio-economice ale diferitelor teritorii administrative. În domeniul muncii, acest model s-a aplicat în primul rând prin intermediul transferului, în mod progresiv, al politicilor active de ocupare a forţei de muncă de la nivelul administraţiei centrale către cea a fiecărei regiuni. În ultimii ani s-a produs un fenomen denumit “al doilea proces de descentralizare” de la nivelul regional la cel local, fără însă ca structurile administrative locale să aibă în mod explicit răspunderi în ceea ce priveşte ocuparea forţei de muncă. Totuşi, acestea pun în aplicare diferite acţiuni de stimulare a dezvoltării locale, prin promovarea ocupării forţei de muncă şi de formare profesională, acţiuni finanţate de administratia centrală, având ca sursă fonduri europene. 
Acest tip de model permite proiectarea şi punerea în aplicare a măsurilor de promovare a forţei de muncă mai eficientă în regiunile/localităţile unde acestea sunt implementate, cu respectarea principiilor unităţii economice, de egalitate şi solidaritate.
 În concluzie, în conformitate cu modelul constituţional din Spania, administraţiei centrale îi revine rolul proiecţiei generale a politicilor de promovare a forţei de muncă, în cadrul Strategiei Naţionale, administraţiilor regionale le revine rolul de a executa politicile de promovare a forţei de muncă, începând cu o evaluare anterioară a caracteristicilor pieţei muncii şi a caracteristicilor socio-economice din regiune, iar administraţia locală trebuie să îndeplinească funcţia de implementare a politicilor, de promovare a ocupării forţei de muncă în domeniul lor specific.

Metodologia de elaborare a programelor de formare pentru ocuparea forţei de muncă presupune itinerarii personalizate de inserţie pe piaţa muncii. Itinerariile de inserţie pe piaţa muncii se realizează prin urmatoarele tipuri de programe: 

A. Programe de formare profesională care se adresează lucrătorilor şi persoanelor aflate în căutarea unui loc de muncă pentru adaptare la cerinţele reale ale angajatorilor în diverse specialităţi în domeniile de activitate (industrie, construcţii, mediu, ospitalitate, turism.) 
B. Programe mixte de formare şi ocupare (6 luni - 1 an) Programele comune de formare şi ocupare a forţei de muncă combină învăţarea la locul de muncă (ucenicia) cu munca plătită în activităţi de utilitate publică sau de interes social, pentru a facilita posibilitatea de angajare a şomerilor prin intermediul atelierelor şcoală, atelierelor pentru ocuparea forţei de muncă, atelierelor de inserţie profesională şi a programelor de lucrări şi servicii pentru comunitate.

 
C. Programe pentru auto-ocuparea forţei de muncă. Agenţia oferă, de asemenea, sprijin pentru proiecte de auto-ocupare a forţei de muncă, prin informare şi subvenţii, consiliere tehnică şi studii de fezabilitate pentru proiecte.

Programele mixte de formare şi ocupare a forţei de muncă care combină învăţarea unei meserii cu desfăşurarea unor activităţi remunerate, de utilitate publică sau de interes general şi social şi facilitează ocuparea persoanelor aflate în căutarea unui loc de muncă. 
Tipurile de formare profesională utilizate sunt: ateliere şcoală; ateliere pentru ocuparea forţei de muncă; ateliere municipale de inserţie ocupaţională (TIAM). 
Agenţia pentru ocuparea forţei de muncă deţine diferite structuri distincte de ocupare şi formare profesională ca de exemplu: agenţii locale de ocupare; burse de locuri de muncă; centre de formare profesională; ateliere şcoală; alte centre ale agenţiei pentru ocuparea forţei de muncă. Planurile de formare sunt concepute în mod planificat şi strategic, în funcţie de priorităţile de dezvoltare ale regiunii. Prin colaborarea dintre agenţia de ocupare prin structurile ei cu administraţia locală se proiectează aceste programe mixte în cadrul cărora beneficiarii de formare (şomeri, tineri care au abandonat şcoala, femei care nu au nicio calificare) învaţă o meserie, iar partea practică a cursurilor de formare constă în executarea de lucrări în folosul comunităţii locale. Pe perioada în care urmează cursurile, în loc să primească ajutor de şomaj sau ajutor social, beneficiarii sunt remuneraţi sau, în alte cazuri, primesc o alocaţie pentru transport public, diurna, hrană sau cazare, dacă este cazul.

Planul Regional de Conciliere a Vieţii Profesionale cu Viaţa de Familie din Castilla La Mancha. Planul porneşte de la ideea consensului între lucrători şi angajatori şi promovează conceptul programului flexibil. 
Statul asistă întreprinderea pentru a accesa o firmă specializată care să realizeze un audit şi acoperă ½ din costurile de elaborare şi de implementare a planului pentru acea întreprindere. 
Pe lângă programul flexibil, statul subvenţionează grădiniţe de întreprindere (subvenţionate cu max. 12.000 euro/an), substituirea lucrătorilor indisponibili temporar (cu max. 300 euro/lună, 2400 euro/an), costurile şcolare, grădiniţa, îngrijirea copiilor la domiciliu (1/2 din costuri, max. 1200 euro/an). 
De asemenea, sunt subvenţionate cursurile de formare în specializările stabilite ca fiind necesare şi la nivel regional (cu max. 12.000 euro/an). 
Sursa financiară a subvenţiei o constituie, în proporţie de 80%, FSE.

LANBIDE - Serviciul Public de Ocupare Basc. 
Din ianuarie 2011, ca urmare a Legii bugetului general din 2010 care prevede transferarea competenţelor în domeniul ocupării de la nivel naţional la nivelul comunităţilor autonome, Guvernul Spaniol a delegat gestionarea problemelor privind ocuparea forţei de muncă din Ţara Bascilor catre Guvernul Basc, luând astfel naştere Serviciul Public de Ocupare Basc (LANBIDE). LANBIDE este o entitate publică, cu participare tripartită (administraţie, sindicate şi patronate); controlul economic, financiar şi normativ se face de catre Guvernul Basc care asigură finanţarea. 
Serviciul central LANBIDE este localizat în Vitoria – Gasteiz iar teritorial există reprezentare prin centre de lucru, în toate regiunile Ţării Bascilor precum şi în cele 250 de municipii. 
Serviciul central LANBIDE este structurat într-o Direcţie generală cu 3 Direcţii cum ar fi : Direcţia de resurse, Direcţia de formare în vederea ocupării şi Direcţia de activare în câmpul muncii care la rândul lor au 14 servicii distincte. 
Printre obiectivele LANBIDE se numără: creşterea gradului de ocupare în general şi cel al femeilor şi tinerilor în special; creşterea nivelului de calificare; formarea continuă şi încurajarea policalificării; întărirea coeziunii sociale şi monitorizarea persoanelor fără un loc de muncă pentru o perioadă îndelungată. LANBIDE coordonează momentan 37 de programe de reorientare profesională şi analiză a capabilităţilor de ocupare în toate municipiile Ţării Bascilor, urmând ca din 2012 să preia şi mai multe responsabilităţi de la Guvernul Basc.
 Strategia pe care o are Serviciul Public de Ocupare pentru Comunitatea Autonomă Ţara Bascilor se rezumă la servicii de calitate oferite clienţilor, elaborarea unei legi municipale şi de ocupare a forţei de muncă şi asigurarea unei colaborări trainice între sectorul public şi privat (instituţii sociale, primării, instituţii de formare, agenţi economici).

Strategia de ocupare a forţei de muncă din Ţara Bascilor 
Ţara bascilor este o zonă foarte industrializată, unde peste 30% din populaţie este ocupată în sectorul industrial, unde salariile sunt mai atractive dar şi nivelul de calificare necesar este mai ridicat. Rata şomajului în Ţara Bascilor este de 10 – 11% deşi la nivelul întregii Spanii depăşeşte pragul de 20%. 
Noua strategie de ocupare pentru Ţara Bascilor a ţinut cont de ţintele şi iniţiativele emblematice ale Stategiei 2020. La elaborarea ei au participat în grupurile de lucru reprezentanţii sindicatelor, patronatelor şi administraţiei (reprezentanţii Departamentului de formare la nivel naţional, Departamentului industriei, universităţilor, centrelor de formare şi ONG - uri care colaborează pentru formare în vederea ocupării). Strategia are 6 axe prioritare cu 19 linii directoare care la rândul lor au propriile obiective specifice. 

Cele şase axe prioritare ale strategiei sunt: 

 - Îmbunătăţirea competitivităţii companiilor care presupune dezvoltarea şi internaţionalizarea companiilor, sprijinirea cercetării şi inovării, stimularea colaborării între companii etc.;  

- Îmbunătăţirea adaptabilităţii şi inserţiei populaţiei pe piaţa forţei de muncă;  

- Stimularea angajării tinerilor şi îmbunătăţirea tranziţiei tinerilor către piaţa muncii prin înaltă calificare, consolidarea competenţelor şi stimularea spiritului antreprenorial; 

- Întărirea coeziunii sociale şi teritoriale care presupune promovarea incluziunii sociale prin creşterea ratei angajării persoanelor vulnerabile pe piaţa forţei de muncă şi eradicarea sărăciei; 

- Îmbunătăţirea resurselor şi serviciilor în vederea ocupării;

- Garantarea controlului şi evaluării celorlalte cinci axe amintite mai sus se face prin implementarea celei de-a şasea, un sistem de evaluare şi monitorizare cu indicatori care ajută la evaluarea situaţiei: de progres, stagnare sau regres. 

Pentru realizarea obiectivelor specifice, Serviciul Public de Ocupare pentru Comunitatea Autonomă Ţara Bascilor operează prin diferite tipuri de proiecte şi programe folosind fonduri FSE.

Serviciile Municipale de Ocupare şi Orientare Profesională ale primăriei oraşului ERMUA gestionează politicile active de ocupare, formare şi promovare economică care se aplică la nivel local. 

Principiile generale ale acestor politici active sunt:

 - tratament personalizat şi specializat pentru şomeri în vederea îmbunătăţirii şanselor de angajare, precum şi al salariaţilor pentru a contribui la calitatea şi păstrarea locului de muncă. 
- asigurarea necesarului de resurse umane calificate pentru nevoile de angajare ale firmelor; 
- egalitate de şanse în vederea accesului la muncă; 
- promovarea muncii independente, precum şi a iniţiativei antreprenoriale; 
- adaptarea la realităţile locale. Funcţiile şi serviciile în domeniul muncii, ocupării şi formării au fost descentralizate treptat, începând cu anul 2000, de la Ministerul Muncii la Consiliile Locale şi la autorităţi locale (primării).
 
Serviciul Municipal de Ocupare şi Orientare Profesională ERMUA are o echipă de înaltă calificare multidisciplinară, cu o experienţă de 20 de ani în domeniul ocupării şi formării profesionale, care operează prin diferite tipuri de proiecte folosind fonduri şi subvenţii de la Guvernul Spaniol, Guvernul Basc, primaria locală, Uniunea Europeană si alte entităţi.
 Planificarea anuală a activităţilor Serviciului Municipal de Ocupare şi Orientare Profesională - ERMUA se face pe baza unor studii şi analize anuale cum ar fi: - studii de prospectare a pieţei forţei de muncă locale şi regionale, studii lunare şi anuale comparative ale evoluţiei şomajului; analiza nevoilor de formare ale companiilor; analiza profilului lucrătorilor de care au nevoie companiile etc. 
În luna septembrie 2011, în baza rezultatelor acestor studii şi analize, se face planificarea activităţilor pentru anul următor astfel încât din luna ianuarie încep să se desfăşoare acţiuni pentru realizarea proiectelor şi programelor planificate. 
Activitatea se desfăşoară în două servicii, un serviciu pentru persoane, care se ocupă de orientarea, formarea şi medierea forţei de muncă, şi serviciul pentru companii, care oferă consultanţă şi sprijin pentru proiecte de inovaţie şi cercetare, formare pentru personalul de conducere, organizarea de dezbateri pe teme de interes în vederea îmbunătăţirii competitivităţii de afaceri existente. 
Cele două servicii lucrează în strânsă colaborare. 
Un aspect important în Serviciile Municipale de Ocupare şi Orientare Profesională este faptul că există o coordonare între serviciile sociale şi serviciul de ocupare şi formare, pentru ca persoanele care beneficiază de venitul minim garantat să aibă acces la formarea profesională şi să primească sprijin în obţinerea unui loc de muncă. Prioritar au acces la aceste servicii şomerii de lungă durată care au beneficiat de ajutor de şomaj o perioadă mai mare de un an şi tinerii care sunt şomeri de mai mult de 6 luni.

Ateliere Ocupaţionale din ERMUA –cofinanţate de Serviciului Municipal de Ocupare şi Orientare Profesională ERMUA 

Activităţile şi programele de formare ale atelierelor pentru ocupare au următoarele specializări: tinichigerie, vopsitorie auto, reparaţii auto, reparaţii utilaje 21 de construcţii, cosmetică, frizerie - coafură, simulare de conducere şi manipulare a unor utilaje de construcţii- macarale, escavatoare, etc. 

Programul atelierelor ocupaţionale este un program mixt de formare şi ocupare, iar scopul este oferirea de formare profesională astfel încât să-i ajute pe participanţi să se integreze pe piaţa muncii. Cerinţele minime pentru a fi beneficiari ai acestor cursuri sunt: să fie şomeri şi să aibă vârsta de peste 25 de ani pentru atelierele pentru ocupare şi între 18 şi 24 de ani pentru şcolile atelier. Pe lângă aceste cerinţe, acces prioritar se acordă persoanelor aflate în risc de excluziune socială. Primele 6 luni ale cursului sunt teoretice, iar următoarele 6 luni sunt de practică profesională la locul de muncă. 

Un alt obiectiv al Atelierelor Ocupaţionale din ERMUA este îmbunătăţirea competitivităţii şi apariţia unor iniţiative de afaceri care se realizează prin colaborare permanentă şi întâlniri lunare cu societăţile locale interesate. O activitate importantă care se desfăşoară aici este sprijinirea dezvoltării unei afaceri prin oferirea de informaţii şi consiliere, servicii necesare dezvoltării unei afaceri, precum şi spaţii pentru sediile noilor societăţii, cu chirii foarte avantajoase pe o perioadă de 3 ani. 

Primăria din ERMUA are un rol foarte important în promovarea activităţii economice prin promovarea culturii antreprenoriale, crearea de societăţi şi asigurarea terenurilor pentru activităţi industriale sau servicii. În acest scop pe terenul primăriei a fost construită o clădire cu o suprafaţă de 4400 mp. din care 775 mp. sunt destinaţi spaţiilor şi serviciilor pentru incubatorul de afaceri.
ALTE STATE:

JAPONIA:
“Employment Development Measures” – constă în acordarea de subvenţii acelor angajatori care angajează persoane în vârstă de 60 de ani sau peste, persoane cu dizabilităţi sau proveniţi din rândul grupurilor vulnerabile pe posturi cu caracter permanent prin intermediul serviciilor de ocupare a forţei de muncă sau prin intermediul altor agenţii; subvenţiile sunt acordate dacă angajatorul nu a recurs la concedieri pentru o anumită perioadă de timp.
“Trial Employment” – program de stimulare a ocupării forţei de muncă destinat acelor persoane care întâmpină dificultăţi în găsirea unui loc de muncă datorită lipsei experienţei profesionale, a abilităţilor sau cunoştiinţelor. Se acordă angajatorilor 40.000 JPY lunar pentru fiecare persoană angajată pentru maxim 3 luni. Pe durata perioadei de probă angajatorul îşi poate forma o părere cu privire la abilităţile angajatului. Programul se adresează persoanelor cu vârsta cuprinsă între 45 şi 65 de ani, tinerilor până în 35 de ani, părinţilor singuri, persoanelor cu dizabilităţi, persoanelor fără locuinţă şi zilierilor, muncitorilor sezonieri şi imigraţilor. 
“Employment Adjustment Subsidy” – sistem de subvenţionare acordat pentru menţinerea în ocupare a angajaţiilor în cadrul firmelor care se confruntă cu scăderea activităţii economice. Angajatorul nu poate opera concedieri, adoptând măsuri precum concediu platit, programe de formare profesională sau transferul angajaţiilor către alte firme pe o perioadă determinată; în contextul crizei economice, criteriile de eligibilitate privind accesabilitatea programului de subvenţionare au fost relaxate şi anume: scăderea activităţii cu un procent de 5% în loc de 10 % în ultimile 3 luni sau aceleaşi 3 luni ale anului anterior, includerea în program a lucrătorilor cu contract part-time sau cu durată determinată precum şi a zilierilor, subvenţionarea a 2/3 din valoarea salariului în loc 1/2, creşterea perioadei de acordare a subvenţiei de la 150 de zile la 300 de zile pe parcursul a 3 ani şi eliminarea perioadei de aşteptare de 1 an pentru firmele care vor sa acceseze din nou programul. 
 “Employment Maintenance Incentives”- măsuri de susţinere a angajabilităţii; tipuri de programe: subvenţionarea salariilor angajaţiilor sezonieri sau acordarea de fonduri acelor angajatori care înfiinţează creşe/ grădiniţe care vin în sprijinul angajaţiilor cu copii mici.
“Japanese Dual System”
 –programul integrat de pregătire profesională introdus în anul 2004 în cadrul căruia tinerii pot studia în instituţii private de formare vocaţională şi în acelaşi timp lucra ca ucenici în baza unor contracte de munca încheiete cu operatorii economici participanţi la program. Programul se adresează absolvenţilor de liceu, şomerilor şi lucrătorilor part-time. 
“Job Card System”
- program de dezvoltare a abilităţilor vocaţionale introdus în 2008, care se adresează persoanelor tinere, angajaţilor part-time, fără un loc stabil de muncă (“freeters”), mamelor care doresc să se reîntoarcă în câmpul muncii după încheierea perioadei de creştere a copilului, famililor monoparentale cât şi tinerilor absolvenţi.
Persoanele aflate în căutarea unui loc de muncă se vor adresa Autorităţii de ocupare a forţei de muncă sau serviciilor private de plasare (“Hello Work”/ “Job Café”), unde vor completa un document (“Job Card”) cu privire la studiile absolvite şi istoricul de angajare. Pe baza acestui document, consultantul de resurse umane efectuează o evaluare, putând recomanda solicitanţilor participarea în cadrul unui program de dezvoltarea a abilităţilor vocaţionale.

Solicitantul va putea urma:

- un program de formare profesională la locul de muncă, primind o subvenţie de 50% a salariului şi 100% a costurilor privind pregătirea în cadrul instituţiei private (durata contractului de muncă poate varia între 3 şi 6 luni de zile);
 - programul Japanese Dual System desfăşurat pe durata a 4 luni, respectiv 3 luni în cadrul instituţiilor de învăţământ /colegiilor politehnice şi o lună de zile în cadrul unei firmei participante în program. Practica la locul de muncă va fi integral subvenţionată de către autorităţi. Efectuarea cursului este gratuită pentru persoanele care au dreptul la ajutorul de şomaj. Persoanelor care nu se califică pentru acordarea acestui ajutor, li se acordă un împrumut pentru acoperirea costurilor cursului. În cazul în care participanţii la program îşi vor găsi un loc de muncă după încheierea cursului nu vor mai restitui împrumutul. Dacă participanţi nu se vor angaja, dar vor face dovada căutării unui loc de muncă, vor restitui doar 20% din valoarea totală a cursului. Grupurile vulnerabile (mamele singure şi şomerii) au fost exceptate de la restituirea împrumutului pe parcusul crizei economice. La sfărşitul pregătirii, posesorii Job Card-ului vor primi certificate de evaluare a abilităţilor vocaţionale. Dacă rezultatele evaluării sunt bune, participanţii la curs vor putea rămâne angajaţi în cadrul firmei unde au avut parte de pregătire sau îşi vor putea găsi un loc de muncă permanent în cadrul altei firme. 
AUSTRALIA
Jobactive
 - program guvernamental care pune în legătură angajatorii şi persoanele aflate în căutarea unui loc de muncă; programul se desfăşoară în peste 1700 de locaţii pe tot teritoriul Australiei; reprezentanţii Jobactive furnizează angajatorilor în mod gratuit servicii specifice politicii de recrutare a personalului: căutare, localizare, identificare şi atragere a candidaţiilor, organizarea de cursuri de pregătire profesională în vederea angajării, acomodare şi subvenţionare a salariului în baza programelor special concepute să vina în sprijinul creşterii ratei de ocupare şi scădere a şomajului.

Subvenţionarea salariilor
 – măsură de sprijinire a angajatorilor interesaţi să ofere un loc de muncă adulţilor, şomerilor pe termen îndelungat, indigenilor, tinerilor şi populaţiei tasmaniene. Angajatorii pot primi o subvenţie de până la 6500 $ pe parcursul a unui an de zile pentru angajarea unei persoane pentru minim 30 de ore pe săptămână, respectiv 3250 $ pentru angajarea unui muncitor cu contract part-time minim 15 ore de lucru pe săptămână. Angajatorii trebuie să îndeplinească următoarele criterii de eligibilitate: să fie persoane juridice înregistrate, să nu mai fi beneficiat de acelaşi tip de subvenţie pentru aceeaşi persoană şi să nu fie o agenţie guvermanentală australiană. Programe disponibile: 
Restart
- se adresează persoanelor de peste 50 de ani aflate în căutarea unui loc de muncă, 
Youth Wage Subsidy
 - program destinat tinerilor de până în 30 de ani, înregistraţi în cadrul unei unităţi teritoriale de ocupare a forţelor de muncă, care au lucrat în ultimile 6 luni de zile, 
Parent Wage Subsidy
- program adresat părinţillor aflaţi în căutarea unui loc de muncă;
Long Term Unemployment and Indigenous Wage Subsidy
 - program destinat şomerilor pe termen lung şi indigenilor.

Tasmanian Jobs Programme
- program de susţinere a operatorilor economici din Tasmania, care îşi propun să angajeze şomeri pe termen lung. 
Work for the Dole
- muncă în interesul comunităţii desfăşurată în cadrul organizaţiilor non-profit sau a agenţiilor guvermanentale pentru o perioadă de 6 luni pe an de către persoanele înregistrare în cadrul unităţilor serviciului public de ocupare, beneficiare a ajutoarelor sociale. Intervenţia guvernamentală condiţionează acordarea beneficiilor de participarea in cadrul programului, punând un accent deosebit pe formarea profesionala, calificare si recalificare. 

Self-employment - New Enterprise Incentive Scheme (NEIS) – program care promovează antreprenoriatul prin încurajarea şomerilor şi a persoanelor din alte grupuri ţintă să-şi înceapă propria afacere sau să devină lucrători pe cont propriu. Programul este desfăşurat în cadrul a 21 de unităţi de ocupare a forţei de muncă, în cadrul cărora sunt organizate cursuri timp de 52 de săptămâni, participanţii beneficiind de ajutor financiar acordat până la 39 de săptămâni şi de consiliere cu privire la conturarea şi punerea în practică a unui plan de afaceri.

Employment Assistance Fund – sprijin financiar acordat angajatorilor în vederea achiziţionării de echipament destinat persoanelor cu dizabilităţi sau modificării spaţiilor de lucru destinate acestora sau persoanelor care au suferit accidente la locul de muncă. 
Family Centred Employment Project – proiect pilot desfăşurat pe parcursul anilor 2010-2013 în trei locaţii diferite care se adresează famililor fără loc de muncă. Proiectul îşi propune susţinerea persoanelor în trecerea de la statusul de inactivitate la ocupare, asigurarea educaţiei şi îmbunătăţirii ratei de participare. Proiectul pune un accent deosebit pe rolul unităţilor locale ale serviciului public de ocupare în vederea creerii unui sistem de suport pentru familile şomere. 

Job Commitment Bonus for Young Australians
 - măsură venită în sprijinul creşterii ratei de participare pe piaţa forţei de muncă a tinerilor şi totodată a productivităţii în Australia. Serviciul public de ocupare le acordă tinerilor (18-30 de ani) un sprijin financiar în valoare de 2500 $, respectiv 4000 $ dacă aceştia îşi găsesc un loc de muncă stabil pentru o perioadă de 12 luni, respectiv  24 de luni. Cererile în vederea acordării bonusului trebuie depuse în termen de 90 de zile de la încheierea perioadei de lucru. 
Relocation Assistance to Take Up a Job
 – în cazul relocării locului de muncă, angajaţii pot beneficia de acordarea unui sprijin financiar în valoare de 3000 $, respectiv 6000 $ pentru acoperirea costurilor de acomodare. De asemenea, angajatii pot beneficia de un bonus de 3000 $ pentru acomodarea copiilor.
Seasonal Worker Programme – măsură de sprijin financiar acordată angajatorilor din industria agricolă care angajează forţă de muncă sezonieră din alte ţări (Fiji, Kiribati, Nauru, Papua Noua Guinee, Samoa, Insulele Solomon, Timor, Tonga, Tuvalu şi Vanuatu).
MEXIC

Programul de susţinere a ocupării forţei de muncă (“Programa de Apoyo al Empleo”
), a fost introdus în anul 2002, fiind conceput să vină în sprijinul atât al persoanelor aflate în căutarea unui loc de muncă cât şi angajatorilor. Serviciile oferite prin intermediul programului includ informarea cu privire la piaţa muncii, sprijinul pentru căutarea unui loc de muncă, consilierea, orientarea profesională, plasarea, precum şi sprijinirea mobilităţii profesionale şi geografice. În anul 2010, au fost introduse cinci subprograme:

- “Becate”
 – cursuri de pregătire vocaţională, la care au participat 228,373 de persoane. 71,3 % dintre participanţi şi-au putut găsi şi păstra un loc de muncă; programul se adresează şomerilor şi tinerilor de peste 16 ani; persoanele care studiază nu sunt eligibile în cadrul acestui program; 
- “Self-employment” - măsură care vine în sprijinul lucrătorilor pe cont propriu, furnizându-le echipament şi unelte specifice. În anul 2009, din numărul total de participanţi la program, 55% îl reprezentau femeile, iar 45% bărbaţii. În anul 2010, 10.310 persoane şi-au putut găsi un loc de muncă prin intermediul acestui program. 
- acordarea de sprijin financiar persoanelor angajate pe termen scurt care prestează activităţi sociale sau comunitare. Prin intermediul acestui program pilot şi-au putut găsi un loc de muncă în anul 2009 1.181 de persoane; în anul 2010, subprogramul a fost aplicat la nivel naţional, având 9.981 de beneficiari şi o rată de succes de 100%;
- mobilitatea forţei de muncă – acordarea de sprijin financiar acelor angajaţi care sunt transferaţi în ţară în vederea ocupării unor posturi în zone geografice cu o cerere mare de muncă sau a unor anumite tipuri de meserii;
- măsură care vine în sprijinul repatrierii angajaţiilor, în anul 2010 existând 27621 de beneficiari ai subprogramului.
- “Abriendo Espacios”
 – program care promovează găsirea unui loc de muncă pentru adulţii cu vârsta înaintată şi pentru persoanele cu dizabilităţi. Programul oferă consiliere celor interesaţi şi ajută angajatorii în procesul de selecţie a viitorilor angajaţi. 
CANADA
În Canada
 se află în derulare mai multe programe de ocupare a forţei de muncă concepute să vină în sprijinul şomerilor. Începând cu anul 2007, Guvernul Canadei a pus la dispoziţia provinciilor şi teritoriilor mijloace de finanţare pentru derularea unor programe de consiliere, dezvoltare a abilităţilor şi câştigare a experienţei la locul de muncă denumite Labour Market Agreements. Acordurile se adresează şomerilor, persoanelor care nu beneficiază de asigurări sociale precum şi celor care nu au abandonat studiile liceale, precum şi persoanelor cu un nivel scăzut de alfabetizare şi competenţe. Acest tip de acorduri au expirat pe 31 martie 2014, Guvernul Canadei reînnoindu-le sub titulatura - “Canada Job Fund Agreements”. Subprogramul “Canada Job Grant”
 se adresează nevoii de calificare a noilor angajaţi sau de recalificare a celor vechi, conceput fiind să vină în sprijinul dezvoltării afacerilor de toate tipurile, în toate industriile şi regiunile.
Alte programe de sprijinire a muncii:
- The Labour Market Agreements for Persons with Disabilities (LMAPDs) reprezintând acorduri bilaterale cu provinciile şi teritoriile concepute să îmbunătăţească rata de ocupare a persoanelor cu dizabilităţi. Prin intermediul acestui program provinciile pot formula la rândul lor programe axate în jurul celor cinci zone prioritare: educaţie şi pregătire, participare pe piaţa muncii, oportunităţi de angajare, crearea de conexiuni între angajatori şi persoanele cu dizabilităţi şi cunoaştere;
- Labour Market Development Agreements (LMDAs) - program special conceput pentru şomerii care deţin asigurări de şomaj;
- Training for Older Workers
 –iniţiativă dezvoltată la nivel federal în colaborare cu provinciile care pun la dispoziţia şomerilor cu vârstă înaintată (55-64 de ani) servicii de asistenţă în privinţa ocupării forţei de muncă, de îmbunătăţire a abilităţilor şi experienţei în muncă. Participanţii la program trebuie să deţină drept legal de muncă în Canada, să necesite obţinerea de noi calificări în vederea găsirii unui loc de muncă şi totodată să facă parte dintr-o comunitate participantă la program;
- Connecting Canadians with Available Jobs
 –program demarat în 6 ianuarie 2013 care doreşte să vină în sprijinul persoanelor aflate în căutarea unui loc de muncă,  beneficiari de asigurări sociale, care doresc să fie informaţi cu privire la oferta locurilor de muncă disponibile pe plan local;

 - Employment support for veterans –program destinat membrilor Forţelor Armate Canadiene precum şi rezerviştilor în vederea găsirii unui loc de muncă. Programul se concentrează pe consiliere în cariera şi acordarea de asistenţă în găsirea locurilor de muncă.
BRAZILIA
În Brazilia
 există puţine programe destinate ocupării forţei de muncă destinate tinerilor, cele mai multe măsuri punând accentul pe necesitatea continuării educaţiei. În anul 2003, a fost lansat primul program naţional de sprijinire a tinerilor pe piaţa muncii - Programma de Estimulo ao Primeiro Emprego - care includea măsuri mixte de stimulare a ocupării precum subvenţionarea salariilor, pregătire antreprenorială, precum şi alte intervenţii care vizează responsabilitatea socială şi cetăţenească. Programul a fost suspendat după 4 ani de la lansare.
Ulterior, guvernul brazilian a lansat strategia naţională destinată tinerilor - Politica Nacional da Juventude, totodată hotărând înfiinţarea a două organisme naţionale destinate tinerilor, Conselho National da Juventuse şi Secretaria Nacional da Juventude. 
În anul 1986 Brazilia a recurs la introducerea unui sistem de asigurare de şomaj. Această asigurare este destinată persoanelor care lucrează în sectorul privat şi care îşi pierd locul de muncă în urma concedierii nejustificate. Beneficiarii asiguraţi au dreptul la plata a 3 până la 5 indemnizaţii în funcţie de istoricul angajării în ultimii 3 ani, respectiv 3 indemnizaţii pentru 6-11 luni de activitate lucrativă, 4 indemnizaţii pentru 12-23 de luni de activitate şi 5 indemnizaţii pentru mai mult de 24 de luni de activitate. Pot beneficia de asigurare doar acei angajaţi care au lucrat cel puţin 6 luni consecutive şi care nu au primit indemnizaţie de şomaj în ultimile 16 luni.

Totodată a fost introdus sistemul de asigurare Bolsa Qualificacao. Această asigurare permite angajatorilor să “suspende” activitatea angajaţilor pentru 2 - 5 luni, perioadă în care se renunţă la plata salariilor şi a contribuţiilor sociale. În această timp, salariaţii participă la cursuri de formare profesională, beneficiind de şomaj. La terminarea pregătirii, salariaţii se reîntorc la locul de muncă, fără a putea fi concediaţi timp de 3 luni de zile. O dată încheiată această perioadă de graţie, angajatorul poate recurge la disponibilizarea lucrătorilor, care vor putea beneficia din nou de şomaj.  
Conform legislaţiei persoanele care solicită acordarea ajutorului de şomaj pentru a treia oară în ultimii 10 ani trebuie să urmeze un curs gratuit de pregătire profesională (minim 160 de ore). Solicitanţii de ajutor de şomaj nu au voie să lucreze pe perioada primirii indemnizaţiei de şomaj.
În Brazilia, politicile active destinate integrării tinerilor se desfăşoară în cadrul ProJovem, un program –umbrela în cadrul căruia tinerilor dezanvantajaţi li se oferă şansa continuării educaţiei şi pregătirii lor în vederea inserţiei pe piaţa muncii. ProJovem se desfăşoară pe următoarele paliere:
· ProJovem Adolescente – program aflat în directa coordonare a Ministerului Dezvoltării Sociale, care se adresează tinerilor între 15-17 ani, beneficiari ai programului Bolsa Familia (unde familile beneficiază de ajutor social dacă au copii înscrişi în sistemului naţional de învăţământ). În cadrul ProJovem Adolescente tinerii participă la cursuri structurate în cadrul a 12,5 ore pe săptămână timp de 2 ani, unde sunt discutate teme precum drepturile omului şi beneficiile sociale, muncă, cultură, mediu, sănătate, sport şi recreere;
· ProJovem Urbano – program coordonat de Ministerul Educaţiei destinat tinerilor între 18 şi 29 de ani care nu şi-au finalizat studiile. Programul se desfăşoară pe parcursul a 18 luni, în cadrul a 2000 de ore de studiu, fiind structurat pe 3 nivele: completare studiilor, calificare profesională şi educaţie cetăţenească. Participanţii la curs primesc 100 BRL lunar dacă au o rată de participare la curs de 75%. În anul 2012, au participat 110.000 de tineri în cadrul programului;
· Projovem Campo – program coordonat de Ministerul Educaţiei şi care se adresează tineretului din zona rurală care doreşte să-şi finalizeze studiile şi să aibă parte de o calificare profesională. Programul se desfăşoară pe parcursul a 2 ani de zile, participanţii beneficiind şi de o indemnizaţie de 100 BRL dacă au o rată de participare la curs de 75%;
· ProJovem Trabalhador – program desfăşurat de către Ministerul Muncii şi Ocupării Forţei de Muncă, adresat tinerilor între 18 şi 29 de ani, fără un loc de muncă şi care provin din cadrul familiilor care subzistă din mai puţin de un salariu minim pe economie pe lună. Tinerilor li se solicită să participe la cursuri în vederea finalizării studiilor precum şi în cadrul a 100 de ore de pregătire socială şi 250 de ore de pregătire profesională. Participanţii primesc un stipend de 100 BRL pe lună pe o periaodă maximă de 6 luni. În 2011, la program au participat 240.000 de tineri. 

